Anak paus terkandas
Oleh KOSMO!

10 Mei 2021, 8:40 pm
LONDON – Seekor anak paus ditemui terperangkap di sebuah tali air dekat Sungai Thames, London sekali gus mendorong operasi menyelamat dilakukan bagi membebaskannya, lapor akhbar The Sun kelmarin.
Anak paus minke itu dijumpai di tali air Richmond pukul 7.30 malam (waktu tempatan) kelmarin dan dipercayai terperangkap lebih lama dari itu.
“Kira-kira pukul 7.30 malam, seekor ikan paus kecil berukuran 4 meter (m) ditemui terdampar di tali air Richmond.
“Petugas Pihak Berkuasa Pelabuhan London (PLA) membantu menyiram air pada anak paus tersebut dengan dibantu pasukan Penyelam Penyelamat Hidupan Marin Britain (BDMLR).
“Ia masih hidup dan pihak polis mengawal keadaan bagi mengelakkan orang awam daripada menghampiri tebing tali air,” ujar seorang jurucakap PLA.
Sementara itu, Penyelaras BDMLR, Julia Cable memberitahu saluran berita Sky News bahawa nutrisi anak paus itu berada dalam keadaan tidak baik memandangkan ia tidak berada bersama kawanan paus yang lain.

“Terdapat kerosakan pada bahagian sirip yang menandakan ia mungkin terdampar lebih lama,” katanya.
Anak paus itu kemudiannya dipindahkan ke lokasi lebih selamat apabila air pasang dan akan dibawa menemui doktor untuk mendapatkan nasihat mengenai kebajikan haiwan tersebut.
Paus jenis minke merupakan spesies paus terkecil yang mampu membesar sehingga panjang  10 m.
Haiwan itu kebiasaannya dijumpai di Lautan Atlantik Utara dan Lautan Pasifik. – AGENSI


Polis terima laporan kes kehilangan kereta
Oleh MUHD AFIQ AL-HAFIZ MAT YUSOF

10 Mei 2021, 6:09 pm
PETALING JAYA – Polis mengesahkan telah menerima laporan berhubung kehilangan sebuah kereta jenis Honda Jazz yang tular baru-baru ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, laporan polis telah dibuat pada Rabu lepas pukul 3.45 petang di Balai Polis Pandan Indah.
“Satu kertas siasatan telah dibuka di bawah Seksyen 379A Kanun Keseksaan kerana mencuri kenderaan.
“Kita juga sedang mengesan kereta Honda Jazz tersebut dengan bantuan agensi luar,” katanya dalam satu kenyataan di sini hari ini.
Mengulas lanjut, pihaknya juga ingin memohon kerjasama orang ramai untuk menyalurkan maklumat berkaitan kejadian.
Terdahulu, tular satu video berdurasi 35 saat di media sosial berhubung kehilangan kenderaan yang disyaki dicuri oleh seorang lelaki.

Lokasi terakhir suspek dikesan menaiki kereta tersebut ialah di Plaza Tol Batu 9 Cheras pada Rabu lalu. – K! ONLINE


Bazar Jalan TAR ditutup demi kebaikan rakyat
10 Mei 2021, 6:34 pm
PETALING JAYA – Keputusan kerajaan untuk menutup bazar Aidilfitri di Jalan Tuanku Abdul Rahman (Jalan TAR) selepas kawasan itu dikenal pasti sebagai lokasi titik panas penularan Covid-19 menerusi sistem amaran awal Pengecaman Lokasi Panas untuk Libat Urus Dinamik (HIDE) merupakan satu tindakan tepat bagi mengurangkan penularan wabak dalam kalangan masyarakat.
Pakar Kesihatan Pekerjaan dan Doktor Kecemasan atau Kesihatan Am, Dr. Hanafiah Bashirun berkata, ia merupakan tindakan segera oleh kerajaan walaupun keputusan berkenaan tidak disenangi beberapa pihak termasuk oleh para peniaga.
Menurut beliau, masyarakat khususnya di Lembah Klang perlu sedar bahawa Selangor dan Kuala Lumpur merupakan negeri yang merekodkan kes positif tertinggi setiap hari sehingga mencetuskan rasa bimbang dalam komuniti setempat.
“Pada saya, ia (penutupan bazar) sejajar dengan maksud Perintah Kawalan Pergerakan (PKP) iaitu untuk mengurangkan orang ramai daripada berkumpul.
“Ini juga merupakan antara langkah terbaik untuk memastikan pengurangan penularan wabak berbahaya itu di kawasan yang merekodkan kes-kes yang tinggi,” katanya ketika dihubungi Kosmo! di sini hari ini.
Beliau menegaskan, kegagalan rakyat untuk mematuhi prosedur operasi standard (SOP) turut menjadi punca peningkatan kes setiap hari.

“Jika dilihat, masih ramai yang gagal SOP termasuk cara pemakaian pelitup muka. Ada juga yang tidak mencuci tangan dengan kerap serta tidak mengimbas kod MySejahtera.
“Kita lalai dan alpa dengan kelonggaran yang diberikan kerajaan sehingga ramai pihak yang mahu mengambil kesempatan.
“Di manakah silapnya, bayangkan jika kerajaan masih benarkan operasi bazar di Jalan TAR , risiko jangkitan berkemungkinan akan menjadi lebih tinggi dan kes akan melonjak.
“Kita perlu ingat bahawa fasiliti kesihatan kita semakin hampir berada pada tahap maksima penggunaanya,” tegasnya.
Sementara itu, Pakar Perubatan Dalaman Hospital Tunku Ampuan Najihah, Kuala Pilah, Negeri Sembilan, Dr. Iskandar Mirza Amran berkata, rakyat Malaysia perlu mengambil iktibar ke atas negara-negara yang merekodkan kes harian tinggi sehingga fasiliti perubatan tidak lagi mampu untuk menampung pesakit.
“Lihat sahaja di negara seperti India, mayat bergelimpangan sehingga tangki oksigen terpaksa dipilih untuk diberikan kepada pesakit.
“Apa yang dibuat oleh pemimpin negara kita adalah yang terbaik bagi mengelakkan penularan yang tidak terkawal.
“Mungkin mereka (rakyat) tidak nampak sekarang, namun langkah ini amat kritikal dalam membantu mengurangkan penularan wabak di kalangan masyarakat,” katanya. – K! ONLINE


Wanita Vietnam rasuah polis RM5,000 didakwa
Oleh KHAIRUL MOHD. ALI

10 Mei 2021, 6:14 pm
JOHOR BAHRU – Seorang wanita Vietnam mengaku tidak bersalah di Mahkamah Sesyen di sini hari ini atas pertuduhan merasuah seorang pegawai polis sebanyak RM5,000 di Ibu Pejabat Polis Daerah Tangkak pada 23 April lalu.
Tertuduh, Ngo Thi Ngoc Thu, 42, membuat pengakuan itu selepas pertuduhan dibacakan di hadapan Hakim, Datuk Ahmad Kamal Arifin Ismail.
Berdasarkan kertas pertuduhan, tertuduh yang bekerja sebagai seorang kontraktor pemasangan jubin itu didakwa merasuah Inspektor Louis Moh Chung Wen dengan wang tunai sebanyak RM5,000.
Suapan itu sebagai dorongan untuk melepaskan dua pekerjanya yang merupakan pendatang asing tanpa izin (PATI) dari Vietnam, iaitu Nguyen Van Minh dan Tran Tuan Anh.
Kedua-dua individu berkenaan ditahan polis kerana gagal mengemukakan dokumen perjalanan diri yang sah dan surat kebenaran rentas negeri.
Dia didakwa melakukan kesalahan itu di Bahagian Siasatan Jenayah, IPD Tangkak, pada pukul 2.15 petang, 23 April lalu. -K! ONLINE


Enam kawasan ditamatkan PKPD
10 Mei 2021, 6:39 pm
PETALING JAYA – Kerajaan bersetuju menamatkan Perintah Kawalan Pergerakan Diperketatkan (PKPD) di enam kawasan seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju untuk menamatkan PKPD di semua kawasan terbabit.
“Maahad Tahfiz Al-Azhari (MTAZ), Machang, Kelantan serta Kampung Bangkahulu, Gemas Negeri Sembilan ditamatkan hari ini, lebih awal daripada dijadualkan.
“Manakala PKPD yang dilaksanakan di Projek Perumahan Rakyat (PPR) Batu 2 Lorong Habib Abdul Rahman dan PPR Batu 8 Jalan Apas, Tawau, Sabah; Kompleks Abedon Bumiwealth, Kolopis & Tanaki), Kinabatangan, Sabah serta Sekolah Menengah Kebangsaan (SMK) Ulu Balingian, Sibu, Sarawak ditamatkan esok seperti dijadualkan,” katanya dalam satu kenyataan di sini hari ini. – K! ONLINE


Tiga kawasan dikenakan PKPD
10 Mei 2021, 6:26 pm
PETALING JAYA – Kerajaan melaksanakan Perintah Kawalan Pergerakan Diperketatkan (PKPD) di tiga kawasan bermula 12 hingga 25 Mei depan.
Menteri Kanan (Keselamatan), Datuk Seri Ismail Sabri Yaakob berkata, lokasi yang dikenakan ialah di Felda Kahang Timur, Kluang, Johor; Kampung Bako, Hilir, Kuching, Sarawak dan lanjutan PKPD di Felda Umas, Kalabakan, Sabah.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju melaksanakan PKPD bagi kesemua kawasan terbabit.
“Sementara itu, kerajaan bersetuju menambah Mukim Hulu Besut menjadikan 15 Mukim di daerah Besut dikenakan PKP sehingga 20 Mei ini,” katanya dalam satu kenyataan di sini hari ini. – K! ONLINE


Sengaja cari penyakit, dua individu dikompaun RM5,000
Oleh IZZATUL ‘AIN AZMAN

10 Mei 2021, 6:53 pm
PETALING JAYA – Dek kerana ingin mencuba nasib untuk merentas negeri, nasib dua individu bertukar malang apabila kedua-dua mereka dikompaun sebanyak RM5,000.
Kejadian itu yang tular di laman Facebook sejak semalam menunjukkan dua individu yang ingin merentas negeri di Sempadan Kuantan – Terengganu itu tidak berjaya apabila masing-masing tidak mempunyai permit rentas negeri yang sah untuk digunakan.
Mereka juga diarahkan untuk berpatah balik serta-merta setelah menerima kompaun tersebut.
Rata-rata pengguna laman Facebook meluahkan rasa amarah mereka kepada dua individu tersebut yang tidak mendengar arahan pihak kerajaan dan juga Polis Diraja Malaysia (PDRM).
“Sudah dipesan berkali-kali jangan rentas negeri, degil. Orang lain boleh sahaja duduk di rumah tidak beraya bersama keluarga di kampung,” komen Ornithorhynchus Anatinus di Facebook.
Menurut seorang pengguna Facebook, Aina Farhana berkata, “Sudah banyak kali diberitahu tidak boleh rentas negeri, tetapi mahu cuba juga. Terima sahajalah dengan hati yang terbuka”.

“Sudahlah langgar undang-undang, hendak mengeluh apa lagi? Tanggung sahajalah akibatnya. Selepas ini, belajarlah jadi orang yang bertanggungjawab,” kata Eelyn Soon. – K! ONLINE


Mohon pas khas jika mahu lanjut tempoh tinggal
Oleh SUBKHI SUDARJI

10 Mei 2021, 6:57 pm
PUTRAJAYA – Jabatan Imigresen membenarkan pelayar asing yang berada di perairan negara dalam tempoh Perintah Kawalan Pergerakan (PKP) untuk terus tinggal di Malaysia sehingga 31 Disember depan.
Ketua Pengarahnya, Datuk Khairul Dzaimee Daud berkata, mereka boleh berbuat dengan  memohon Pas Lawatan Sosial (PLS) daripada pejabat Imigresen berdekatan yang memerlukan surat pengesahan daripada kedutaan masing-masing.
Menurutnya, surat sokongan dari pengusaha atau pemilik marina di mana mereka berlabuh juga hendaklah disertakan dalam permohonan berkenaan.
“JIM telah mengadakan satu perbincangan bersama pengusaha dan persatuan marina Malaysia secara sidang video.
“Perbincangan berkenaan berkisar mengenai tindakan-tindakan yang perlu diambil oleh pelayar-pelayar asing bagi membolehkan mereka terus tinggal dan berlabuh di marina-marina berkaitan selepas tarikh 21 April lalu ,” katanya dalam kenyataan akhbar hari ini.
Khairul Dzaimee berkata, pihaknya mendapati ada beberapa kes penyalahgunaan PLS oleh pelayar asing melalui operasi penguatkuasaan yang dijalankan sepanjang tahun lalu dan tahun ini.

“Setakat 10 Mei lalu, terdapat kira kira 138 pelayar asing yang dikesan berlabuh secara sah di sekitar perairan Malaysia.
“Namun terdapat juga dalam kalangan pelayar asing ini yang berlabuh secara haram dan mereka bakal berdepan dengan tindakan undang-undang oleh agensi berkaitan,” ujarnya. – K! ONLINE


Masjid Londah ditutup susulan penularan kes Covid-19
Oleh NOR AINNA HAMZAH

10 Mei 2021, 6:20 pm
TAMPIN – Masjid Kariah Londah diarahkan tutup oleh Jabatan Hal Ehwal Agama Islam Negeri Sembilan (JHEAINS) bermula Sabtu lalu susulan penularan kes Covid-19 di perkampungan berkenaan.
Menurut status rasmi Masjid Kariah Londah berkenaan, arahan penutupan masjid berkenaan adalah disebabkan kes jangkitan Covid-19 yang tinggi di perkampungan berkenaan.
“Setakat semalam (Jumaat) terdapat 12 kes positif Covid-19 direkodkan di perkampungan berkenaan.
“Masjid ditutup dan akan dimaklumkan pembukaannya di suatu tarikh yang akan ditentukan kemudian,” katanya dalam perkongsian di media sosial, di sini baru-baru ini.
Pihak pengurusan masjid juga mengumumkan kepada penduduk setempat masjid transit bagi daging mantai yang akan menggantikan Masjid Kariah Londah ialah Masjid Jamek Pekan Pedas.
23 April lalu, Kosmo! melaporkan Masjid Kariah Bangkahulu ditutup susulan kira-kira dua minggu susulan pengesanan kes positif Covid-19 membabitkan imam masjid berkenaan.-K!ONLINE


Trafik sesak, suami isteri jalan kaki ke hospital
Oleh IZZATUL ‘AIN AZMAN

10 Mei 2021, 6:05 pm
PETALING JAYA – Tindakan sepasang suami isteri berjalan kaki ketika berlaku kesesakan teruk di sekatan jalan raya (SJR) di Kota Bharu, Kelantan tular di laman Twitter, sejak semalam.
Pasangan itu bertindak sedemikian kerana dipercayai mempunyai temujanji di hospital berdekatan tetapi tersangkut dalam kesesakan jalan raya selama berjam-jam.
Akibat kejadian itu, rata-rata netizen di Twitter berasa SJR yang banyak dilaksanakan di beberapa tempat ketika ini menyukarkan pergerakan penduduk setempat.
“SJR yang berlebihan pun tidak bagus juga. Lihatlah, orang lain juga ada urusan penting. Tiada masalah untuk buat sekatan, tetapi jangan sampai susahkan orang lain,” ciap @ZakuanZaidi.
Menurut seorang pengguna laman Twitter, @amrhzq_my, berkata, sekatan itu mungkin boleh diubah dari membuka satu lorong kepada tiga lorong untuk memudahkan perjalanan.
“Mungkin mereka boleh cuba buka tiga lorong iaitu lorong kecemasan, lorong kerja atau temujanji dan lorong bagi mereka yang mempunyai urusan peribadi. Setidaknya, kesesakan lalu lintas lebih lancar,” ciapnya.

Malah, menurut @Amirrrrrt, kesesakan itu sebenarnya berpunca dari mereka yang bekerja dan bukan mereka yang balik ke kampung halaman.
“Jalan jejambat yang berhampiran ditutup. Ketika sekatan, jika mereka (polis) memeriksa kenderaan satu demi satu, memang akan sesak teruk di sini. Dari empat lorong menjadi satu lorong,” ciapnya di Twitter.


Polis tahan 35 ahli sindiket penipuan dalam talian
Oleh MUHD AFIQ AL-HAFIZ MAT YUSOF

10 Mei 2021, 6:46 pm
PETALING JAYA – Polis berjaya menahan 35 ahli sindiket penipuan dalam talian di sebuah kondominium di Jalan Perak, di sini hari ini.
Dalam serbuan pada pukul 3 petang itu, kesemua yang ditahan terdiri daripada 29 lelaki dan enam wanita berusia dalam lingkungan 20 hingga 40 tahun.
Ketua Polis Daerah Dang Wangi, Asisten Komisioner Mohamad Zainal Abdullah berkata, siasatan awal mendapati, sindiket tersebut telah beroperasi sejak April lalu.
“Sindiket ini beroperasi di sebuah kondominium yang disewa dengan harga RM10,000 sebulan dan menyasarkan pelabur dari negara China.
“Kesemua yang ditahan merupakan pekerja yang baru bekerja tidak sampai sebulan dan menerima gaji antara RM2,000 hingga RM3,000,” katanya dalam satu kenyataan di sini hari ini.
Mengulas lanjut, hasil soal siasat mendapati kesemua pekerja mengetahui peranan mereka untuk mencari pelabur.

“Mereka akan mencari pelabur dari negara China di media sosial sebelum menawarkan mereka untuk menyertai skim pelaburan saham di negara China, Taiwan dan Hong Kong,
“Serbuan tersebut turut berjaya merampas 172 telefon bimbit pelbagai jenama dan 46 komputer. Kesemua tangkapan akan direman esok untuk membantu siasatan,” ujarnya.
Kes disiasat di bawah Seksyen 420 Kanun Keseksaan dan Seksyen 4(1)(g) Akta Rumah Judi Terbuka 1953. – K! ONLINE


Jururawat tidak tahan suami menyusahkan
Oleh MOHD SYALMIZI HAMID

10 Mei 2021, 5:28 pm
GEORGE TOWN – Seorang tukang kayu dicekup polis di Jalan Kobah di Pendang, Kedah Jumaat lalu selepas isterinya membuat laporan polis mendakwa diugut suspek berikutan keretakan rumah tangga mereka baru-baru ini.
Lelaki berusia 35 tahun itu ditahan kira-kira pukul 10.30 malam oleh pasukan polis dari daerah Timur Laut yang membuat serbuan.
Ketua Polis Daerah Timur Laut, Asisten Komisioner Soffian Santong berkata, pihaknya bertindak selepas menerima laporan daripada jururawat berusia 26 tahun itu yang bertugas di sebuah hospital di sini.
“Mangsa mendakwa menerima mesej daripada suspek pada 24 April lalu semasa sedang bekerja di hospital itu.
“Melalui mesej di telefon bimbit itu, suspek mengugut mahu menampal gambar pasport isterinya di tempat kerja dan mahu menyebarkan fitnah mengatakannya dia isteri derhaka.
“Ia berpunca apabila suspek tidak berpuas hati kerana kedua-dua pihak masih dalam proses penceraian dan suspek tidak mahu menceraikan isterinya,” katanya ketika dihubungi Kosmo! hari ini.

Soffian berkata, wanita itu juga bimbang apabila menerima panggilan daripada syarikat pinjaman wang berlesen pada Mac lalu memaklumkan suaminya itu meminjam wang sebanyak RM7,000.
“Wakil syarikat memberitahu bahawa suspek tidak membayar hutang tersebut.
“Suspek juga telah menukar nombor telefonnya dan memberikan nombor telefon mangsa kepada syarikat pinjaman wang berlesen terbabit,” katanya.
Tindakan lelaki itu yang menyusahkan isterinya memaksa jururawat tersebut membuat laporan polis pada 29 April lalu sebelum suspek ditahan polis.
Sementara itu, Soffian berkata, kes disiasat mengikut Seksyen 507 Kanun Keseksaan. – K! ONLINE


Hariss tinggalkan JDT
Oleh KHAIRUL MOHD. ALI

10 Mei 2021, 5:15 pm
JOHOR BAHRU – Johor Darul Ta’zim (JDT) sah melepaskan kapten pasukannya, Hariss Harun yang telah bersama menjalani tranformasi kelab selatan tanah air berkenaan sejak tahun 2014.
Perkara itu dimaklumkan skuad Harimau Selatan menerusi satu kenyataan yang dimuat naik dalam laman Facebook rasmi mereka, JOHOR Southern Tigers, hari ini.
Menurut kenyataan tersebut, Hariss menyertai JDT selepas menjulang gelaran Liga Super bersama LionsXII sebelum memenangi tujuh lagi kejuaraan liga berturut-turut, Piala AFC 2015 dan sembilan trofi domestik lain.
“JDT dan Hariss telah bersetuju menamatkan kontrak bagi menghormati keputusan pemain itu untuk kembali ke Singapura atas urusan keluarga disebabkan pandemik Covid-19 yang menyukarkan beliau berulang-alik secara kerap.
“Hariss telah melakukan 197 penampilan, bermain selama 15,367 minit, menjaringkan 12 gol, melakukan lima bantuan jaringan dan sering kali mempertahankan benteng pertahanan dari bahagian tengah buat JDT.
“Hariss selayaknya menggelarkan diri beliau sebagai legenda JDT,” menurut kenyataan tersebut.

Tambah kenyataan itu lagi, skuad Harimau Selatan bagaimanapun sentiasa bersedia untuk menerima kembali kedatangan pemain Singapura itu pada masa depan.
“Pintu di JDT sentiasa terbuka untuk apa jua khidmat pada masa akan datang. Selamat maju jaya, Hariss!,” menurut kenyataan itu lagi.
Pemain tengah berusia 31 tahun itu merupakan antara tonggak penting yang membantu skuad negaranya, Singapura untuk merangkul kejuaraan Piala AFF Suzuki 2012.-K! ONLINE


48 ekor lembu naik sampan seberang Sungai Golok
Oleh YATIMIN ABDULLAH

10 Mei 2021, 5:55 pm
RANTAU PANJANG – Pasukan Gerakan Am (PGA) Batalion 7 telah merampas 48 ekor lembu seludup yang dipercayai akan dijual ketika sambutan Hari Raya Aidfitri tahun ini dalam tempoh tiga minggu.
Pegawai Pemerintah PGA Batalion 7, Superintendan Azhari Nusi berkata, keseluruhan rampasan bernilai RM349,860 itu dijalankan di sempadan Malaysia-Thailand di negeri ini bermula 17 April hingga hari ini.
Katanya, kesemua lembu-lembu dibawa masuk secara haram menggunakan pangkalan-pangkalan haram yang terdapat di sepanjang kawasan Sungai Golok.
“Rampasan lembu-lembu itu melibatkan kes dibawah kendalian Jabatan Perkhidmatan Kuarantin dan Pemeriksaan Malaysia (Maqis) dan Jabatan Perkhidmatan Vaterina (JPV).
“Bagi kes dibawah Maqis, PGA telah berjaya menangkap 17 ekor lembu seludup di pangkalan haram Mek Gombak dan Jeram Perdah II baru-baru ini,” katanya ketika dihubungi Kosmo! hari ini.
Menurut Azhari, bagi kes JPV, sebanyak 31 ekor lembu telah berjaya dirampas di tiga buah lokasi berasingan iaitu Kampung Tok Rusa, Repek dan Kubang Kual di sini.

Azhari memberitahu, siasatan awal mendapati kesemua lembu-lembu itu ditarik menggunakan sampan dari negara jiran ke kawasan tebing Sungai Golok di sebelah negara ini.
Katanya, lembu-lembu itu kemudian akan dibawa ke satu lokasi sebelum diangkut menggunakan lori. – K! ONLINE


Senarai pertama HIDE hanya babitkan kawasan panas berskala besar
Oleh MOHD. HUSNI MOHD. NOOR

10 Mei 2021, 5:21 pm
PUTRAJAYA – Senarai 150 lokasi dan premis yang tersenarai di bawah sistem amaran awal Hotspots Identification for Dynamic Engagement (HIDE) baru-baru ini membabitkan titik panas (hotspot) berskala besar sahaja.
Menteri Sains, Teknologi dan Inovasi Khairy Jamaluddin Abu Bakar berkata, senarai itu dikeluarkan berdasarkan potensi tinggi kemungkinan penularan jangkitan wabak di lokasi dan premis berkenaan.
Beliau berkata, pihaknya memilih untuk tidak menyenaraikan kesemua senarai hostpot bagi mengelak situasi panik dalam kalangan masyarakat.
“Kita hanya tumpukan kepada hotspot yang berskala besar,” katanya pada sidang akhbar perkembangan Program Imunisasi Covid-19 Kebangsaan (PICK) di sini hari ini.
Katanya, pihaknya menerima banyak pertanyaan mengenai kenapa premis dan lokasi lain tidak disenaraikan sama sedangkan ia turut berpotensi menyebabkan penularan wabak.
Khairy Jamaluddin berkata, senarai 150 di bawah HIDE itu tidak hanya membabitkan pasar raya besar dan premis runcit sebaliknya ia turut merangkumi pejabat dan beberapa jenis premis lain.

Jelasnya lagi, premis dan lokasi yang tersenarai itu berpotensi untuk disenaraikan semula sekiranya ia masih mempunyai risiko penularan yang sama.
Pada sidang akhbar sebelum ini, Khairy Jamaluddin memaklumkan, pihaknya mengesan 1,660 lokasi berisiko mencetuskan kluster baharu susulan pelaksanaan sistem HIDE.
Menurutnya, antara lokasi berisiko yang dikesan seperti bazar, pejabat, pusat beli belah dan pasar raya, malah, majlis sosial juga tersenarai.
Senarai pertama HIDE dikeluarkan Sabtu lalu membabitkan 150 lokasi dan premis yang mempunyai potensi sebagai titik panas penularan Covid-19.
Antara yang mendominasi senarai ialah pusat membeli belah terkemuka di Lembah Klang termasuk lokasi lain seperti pasar, hotel, kedai runcit, masjid dan bazar Ramadan. – K! ONLINE


Tak perlu beli baju raya – Datuk Bandar Bandung
Oleh KOSMO!

10 Mei 2021, 5:15 pm
JAKARTA – Penduduk Bandung digesa agar menahan diri daripada membeli baju raya di pusat-pusat beli-belah bagi mengelakkan berlakunya peningkatan kes Covid-19, lapor laman berita Suara.com hari ini.
Datuk Bandar Bandung, Oded M Danial berkata, ini kerana pusat-pusat beli-belah di sekitar bandar itu sering dikunjungi orang ramai yang ingin membeli-belah barangan kelengkapan raya sehingga menyebabkan berlakunya kesesakan.
“Saya berharap semua orang dapat menahan diri (daripada membeli-belah).
“Semoga tiada kejadian kesesakan di lokasi-lokasi lain agar tidak berlaku peningkatan kes,” ujarnya.
Tambah Oded, sikap orang ramai yang sanggup bersesak di pusat beli-belah menggambarkan seolah-olah wabak Covid-19 telah berakhir.
“Pagi tadi saya melihat terdapat beberapa lokasi yang sesak dengan orang ramai yang membeli-belah.

“Jika masyarakat sendiri tidak sedar akan perkara ini, ia akan menyusahkan semua pihak,” katanya.
Keadaan pusat-pusat beli-belah di Bandung yang sesak dengan orang ramai telah bermula sejak hujung minggu lepas dengan ribuan penduduk membanjiri lokasi-lokasi tumpuan untuk membeli barangan kelengkapan raya.
Susulan keadaan itu, anggota polis dan keselamatan terpaksa mengawal lalu lintas serta pergerakan orang ramai. – AGENSI


Ebit Lew sumbang 200 kg daging dan 10 bakul buah-buahan
10 Mei 2021, 5:32 pm
PETALING JAYA – Pendakwah terkenal, Ebit Lew memberikan sumbangan sebanyak 200 kilogram (kg) daging dan 10 bakul buah-buahan tembikai dan betik kepada Zoo Negara.
Menerusi satu hantaran di Facebook miliknya, sumbangan tersebut diharap dapat meringankan beban pihak zoo dan memberi haiwan-haiwan di situ makanan secukupnya.
“Sayu rasa nak raya, bila Perintah Kawalan Pergerakan (PKP) membuatkan saya teringat kepada zoo. Misi bantuan makanan haiwan Zoo Negara. Saya rindu dan juga turut berasa kasihan kerana tiada orang boleh melawat memandangkan PKP.
“Saya beli 200 kg daging dan 10 bakul buah-buahan tembikai dan betik untuk diberi kepada semua haiwan di sini. Saya gembira dapat tengok sendiri kesemua haiwan yang ada di Zoo Negara dan bantu mereka dengan memberi mereka makan,” tulisnya di Facebooknya.
Jelasnya, dia bersyukur dapat memberi bantuan sebelum raya Aidilfitri setelah beberapa kali dia terpaksa menolak jemputan pihak Zoo Negara atas urusan tertentu.
“Dari saya di Afrika lagi saya teringat kepada zoo. Syukur sebelum raya sempat beri sedikit sumbangan. Walaupun sudah beberapa kali jumpa kesemua haiwan, rasa sayang sangat dengan kejadian keunikannya.

“Semoga semua haiwan disini sihat dan dapat makanan yang cukup. Mari bersama doakan untuk Zoo Negara,” ujarnya. – K! ONLINE


Jenazah Che Janiah selamat dikebumikan
Oleh NOOR HAYATI MAMAT

10 Mei 2021, 5:21 pm
HULU TERENGGANU – Jenazah wanita yang mayatnya ditemukan rentung di kawasan belukar di Jalan Kuala Terengganu – Kota Bahru berhampiran Tepoh pada 17 April lalu selamat dikebumikan di Tanah Perkuburan Islam Felda Bukit Bading di sini hari ini.
Seramai lebih 50 orang termasuk ahli keluarga, saudara-mara, kenalan serta penduduk setempat menghadiri pengebumian Che Janiah Jaafar, 55, pada pukul 2.15 petang.
Anak sulung mangsa, Wan Mahisyamri W. Abd. Manan, 39, berkata, meskipun masih bersedih dengan segala yang berlaku namun dia lega jenazah ibunya akhirnya selamat dikebumikan.
“Saya dan ahli keluarga lain lega kerana penantian kami telah berakhir, jenazah ibu selamat disemadikan. Sedih memang sedih, namun kami reda segala ketentuanNya.
“Sekurang-kurangnya pada pagi Aidilfitri ini kami dapat ziarah pusaranya. Saya mewakili keluarga mengucapkan terima kasih kepada semua yang mendoakan arwah,'” katanya ketika ditemui Kosmo! di Tanah Perkuburan Islam Felda Bukit Bading di sini hari ini.
Wan Mahisyamri juga berharap pembunuh ibunya akan mendapat hukuman setimpal. – K! ONLINE


Murid Tahun 4 trauma dibuli rakan asrama
Oleh ABDUL RASHID ABDUL RAHMAN

10 Mei 2021, 5:48 pm
BENTONG – Sudahlah tidak dapat berjumpa dengan anak lebih sebulan akibat Covid-19, hati seorang ibu luluh apabila mendapati anak sulungnya yang berumur 10 tahun pulang ke rumah dengan kesan lebam di muka dipercayai akibat dibuli.
Malah akibat kejadian itu menyebabkan kanak-kanak yang belajar di sebuah sekolah berasrama di daerah ini itu menjadi trauma dan begitu takut kepada pelaku.
Nurul Aziela Waty Abu Khalid, 33, berkata, dia amat terkejut apabila mendapati anaknya yang baru enam minggu dihantar ke sekolah berasrama berkenaan dibuli dengan teruk sehingga terdapat kesan lebam dimuka, luka dibibir dan mengalami trauma.
“Semasa hantar anak ke sekolah saya lihat dia begitu seronok dan sebagai ibu bapa pun seronok juga, selepas enam minggu dan agak lama dia tidak telefon kerana ditegah, kini hati saya hancur melihat keadaan dia yang dibuli, sedangkan dia anak yang baik.
“Apabila sampai di rumah dia hanya menutup muka dan menipu saya mengatakan jatuh katil sebelum bapanya nampak kesan jari dimukanya yang akhirnya dia mengaku dipukul oleh tiga murid kerana menyatakan mereka kejam sebab memukul seorang lagi budak lain,” katanya ketika ditemui di rumahnya di sini hari ini.
Tambahnya, anaknya itu begitu trauma apabila merayu kepadanya dan suami agar merahsiakan perkara itu kerana bimbang akan dipukul lagi pada masa akan datang selain tidak mahu lagi tinggal di asrama.

Dalam pada itu, beliau berkata, anaknya mendakwa ditarik bibir sehingga luka, dihantuk ke dinding dan dipukul di bahagian muka sehingga terjatuh sebelum dipijak oleh murid Tahun Lima dan Tahun Enam Khamis lalu.
Ibu kepada empat anak itu berkata, anaknya mendakwa sebelum ini turut pernah dikurung hampir sejam dalam almari besi yang sempit di asrama sekolah berkenaan oleh murid yang sama.
“Allah hendak selamatkan abang (anaknya) sebab itulah abang balik cepat ke rumah kalau tidak saya tidak tahu apa akan jadi pada anak saya, saya juga risau sikapnya akan berubah kesan daripada perkara ini.
“Saya juga amat kesal dengan penjaga murid yang membuli anak saya kerana bukan sahaja tidak meminta maaf tetapi memarahi kami kerana membuat laporan polis dan menyatakan kami orang luar dan tidak kenal siapa dia,” katanya.
Dalam pada itu beliau berkata, telah membuat laporan polis Jumaat lalu dan berhasrat meneruskan tindakan mahkamah terhadap tiga individu yang memukul anaknya.
“Saya bukan orang senang tetapi saya mahukan keadilan dan jadikan pengajaran, ada ramai ibu bapa turut berpakat mengumpul dana bagi membiayai kos guaman,” ujarnya.
Sementara itu Ketua Polis Daerah, Superintendan Zaiham Mohd. Kahar mengesahkan menerima laporan dan siasatan dilakukan mengikut Seksyen 323 Kanun Keseksaan. – K! ONLINE


24 Mei pendengaran habeas corpus dua pegawai SPRM
Oleh NUZULSHAM SHAMSUDDIN

10 Mei 2021, 5:42 pm
KUALA LUMPUR – Mahkamah Tinggi di sini hari ini menetapkan 24 Mei ini bagi pendengaran permohonan habeas corpus dua pegawai Suruhanjaya Pencegahan Rasuah Malaysia (SPRM) yang ditahan dibawah Akta Kesalahan Keselamatan (Langkah-Langkah Khas) 2012 (SOSMA) kerana dipercayai mempunyai kaitan dengan kumpulan jenayah terancang Geng Nicky.
Hakim Datuk Ahmad Shahrir Mohd. Salleh menetapkan tarikh itu selepas pihak-pihak iaitu peguam Latheefa Koya yang mewakili kedua-dua pemohon berusia 41 dan 42 tahun serta Peguam Kanan Persekutuan Muhammad Sinti yang mewakili responden bersetuju dengan tarikh itu.
Sebelum ini pengurusan kes kali pertama di hadapan Penolong Kanan Pendaftar Nur Azizah Jaafar pada 7 Mei lalu dan hari ini adalah pengurusan kali kedua kes itu di hadapan hakim Ahmad Shahrir.
Terdahulu semasa prosiding Muhammad memaklumkan kepada mahkamah bahawa pihaknya akan membuat semakan terhadap permohonan yang dibuat oleh kedua-dua pemohon kerana pihaknya baru menerima kertas kausa pada pagi ini.
Latheefa pula memberitahu pihaknya memohon satu tarikh pendengaran singkat memandangkan 10 individu lain yang turut ditahan (berhubung siasatan kes sama) telah dibebaskan.
Kedua-dua pemohon yang ditangkap pada 21 dan 27 April lalu memfailkan notis usul secara berasingan permohonan habeas corpus melalui Tetuan Daim & Gamany pada 5 Mei lalu dengan menamakan Ketua Polis Johor, Datuk Ayob Khan Mydin Pitchay, dua pegawai polis, Ketua Polis Negara masing-masing sebagai responden pertama hingga ketiga.

Turut dinamakan ialah Menteri Dalam Negeri dan Kerajaan Malaysia sebagai responden keempat dan kelima.
Berdasarkan afidavit sokongan kedua-dua pemohon antaranya memohon dibebaskan serta-merta dari perintah writ habeas corpus yang dikenakan terhadapnya selain pemohon tidak ditangkap atau ditahan semula.
Pemohon juga mendakwa penahanannya di bawah Sosma 2012 adalah tidak teratur, diluar bidang kuasa kawasan polis Johor dan tidak sah selain penahanannya mala fide serta melanggar undang-undang.
Pemohon juga mendakwa bahawa siasatan terhadapnya dibawah Seksyen 130V sehingga 130ZB  adalah terlampau luas dan merangkumi elemen-elemen yang berbeza justeru responden-responden tidak mempunyai asas untuk menahan mereka dibawah SOSMA 2012.
Pada 9 April lalu, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas tuduhan terbabit dalam kumpulan Geng Nicky.
Ketua Polis Johor Datuk Ayob Khan Mydin Pitchay dalam sidang medianya pada 27 April lalu berkata, seramai 10 pegawai Polis Diraja Malaysia dan dua pegawai Suruhanjaya Pencegahan Rasuah Malaysia ditahan dalam Ops Pelican 3.0 Fasa 2 yang dijalankan Polis Kontinjen Johor kerana dipercayai terbabit dengan kegiatan jenayah Geng Nicky. – K!ONLINE


Kluster tempat kerja meningkat minggu lalu
Oleh MOHD. HUSNI MOHD. NOOR

10 Mei 2021, 5:16 pm
PUTRAJAYA – Jumlah kluster Covid-19 membabitkan tempat kerja meningkat 83.3 peratus minggu lalu berbanding minggu sebelumnya.
Perkara itu dimaklumkan Menteri Kesihatan, Datuk Seri Dr. Adham Baba pada sidang akhbar perkembangan Program Imunisasi Covid-19 Kebangsaan (PICK) hari ini.
Adham berkata, pihaknya mengesan 44 kluster tempat kerja minggu lalu iaitu minggu ke-18 berbanding hanya 24 kluster pada minggu sebelumnya.
Menurutnya, sebanyak 106 kluster dikesan sepanjang minggu lalu di mana 44 daripadanya adalah kluster tempat kerja.
“Secara keseluruhan, jumlah kluster yang dikenal pasti sehingga minggu ke-18 adalah 1,775 kluster,” katanya.
Dalam perkembangan sama, Adham berkata, ]majikan diingatkan supaya mematuhi arahan kuarantin kendiri ditetapkan kerajaan menerusi Akta Pencegahan dan Pengawalan Penyakit Berjangkit 1988 (Akta 342).

Menurutnya, majikan yang tidak membenarkan pekerjanya menjalani kuarantin kendiri boleh dikenakan tindakan mengikut akta itu.
“Majikan perlu beri kebenaran kepada pekerja masing-masing menjalani kuarantin diri terutama selepas melakukan ujian Covid-19.
“Kami boleh mengambil tindakan sekiranya ada majikan yang tidak membenarkan pekerja mereka sama ada disyaki, berkemungkinan atau sedang diuji, menjalani kuarantin kendiri sehingga keputusan diperoleh,” katanya.
Jelasnya lagi, pekerja yang menjadi kontak rapat akan diberi gelang kuarantin untuk perintah pemantauan di rumah (HSO) selama 10 hari.
“Jika mereka disahkan negatif, mereka digalakkan menjalani pengasingan secara sukarela sehingga yakin bebas daripada jangkitan Covid-19,” katanya. -K! ONLINE


3,807 kes, semua negeri rekod kes baharu
Oleh SITI A'ISYAH SUKAIMI

10 Mei 2021, 5:07 pm
PUTRAJAYA – Sebanyak 3,807 kes baharu dilaporkan hari ini menjadikan jumlah kes Covid-19 mencecah 444,484 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan kes tertinggi sebanyak 1,149 kes, diikuti oleh Sarawak sebanyak 649 kes dan Kelantan sebanyak 329 kes.
“Seterusnya Kuala Lumpur (320 kes), Johor (257 kes), Pulau Pinang (245 kes), Kedah (224 kes), Negeri Sembilan (144 kes), Perak (119 kes), Sabah (96 kes), Terengganu (93 kes),  Melaka (88 kes) dan Pahang (77 kes).
“Putrajaya pula merekodkan 11 kes manakala Labuan dan Perlis masing-masing tiga kes baharu,” katanya pada ciapan Twitter beliau di sini hari ini. -K!ONLINE


Sindiket curi kenderaan mewah tumpas
Oleh MUHD AFIQ AL-HAFIZ MAT YUSOF

10 Mei 2021, 4:21 pm
PETALING JAYA – Seramai 13 ahli kumpulan ‘King’ yang disyaki terlibat dalam kegiatan sindiket curi kenderaan mewah ditahan menerusi beberapa siri serbuan baru-baru ini.
Sindiket berkenaan dikesan aktif dalam kegiatan mencuri kenderaan mewah sejak tiga tahun lalu di sekitar Lembah Klang.
Timbalan Ketua Polis Kuala Lumpur, Datuk Yong Lei Choo berkata, kesemua yang ditahan terdiri daripada 11 lelaki tempatan dan dua wanita warga asing berusia dalam lingkungan 24 hingga 54 tahun.
“Beberapa siri serbuan telah dilakukan sepasukan pegawai dan anggota polis dari Bahagian Siasatan Jenayah, Ibu Pejabat Polis Daerah Sentul di sekitar ibu negara, Kelantan dan Selangor.
“Polis turut merampas lima buah kenderaan mewah pelbagai jenama yang dilaporkan hilang di Kuala Lumpur dan Johor dianggarkan bernilai RM1 juta,” katanya ketika sidang akhbar di IPD Sentul di sini hari ini.
Mengulas lanjut, modus operandi sindiket berkenaan adalah menyasarkan kenderaan mewah dan menyalin frekuensi kunci kenderaan semasa ditinggalkan.

“Ahli sindiket berkenaan akan membuka kenderaan tersebut dan alat peranti ‘jammer’ akan diaktifkan untuk menghalang kedudukan sejagat (GPS) daripada berfungsi.
“Kenderaan yang berjaya dicuri akan dilarikan ke Kelantan sebelum diseludup masuk ke negara jiran. Setiap kenderaan yang berjaya dicuri akan diberi upah sehingga RM2,500,” jelasnya.
Katanya, kumpulan ini juga mempunyai rangkaian ahli di sekitar Lembah Klang sehingga ke negara jiran.
“Sebanyak 62 kes kecurian kenderaan mewah bernilai RM6.2 juta telah berjaya diselesaikan dengan penangkapan ahli sindiket ini.
“Kesemua yang ditahan tidak mempunyai sebarang rekod jenayah lampau dan kini akan disambung reman untuk membantu siasatan,” ujarnya
Kes disiasat dibawah Seksyen 379A Kanun Keseksaan kerana mencuri kenderaan. -K ONLINE.


Jualan barangan tempatan di KBBM Shopee cecah RM100 juta
Oleh NOR IDAYU BOSRO

10 Mei 2021, 4:56 pm
PUTRAJAYA – Sebanyak RM100 juta nilai jualan dijana menerusi pemasaran kira-kira 120,000 barangan buatan tempatan yang disenaraikan dalam laman mikro Kempen Beli Barangan Malaysia (KBBM) di platform e-dagang Shopee bagi tempoh 1 Julai hingga 31 Disember tahun lalu
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, jumlah jualan dalam tempoh enam bulan itu telah memanfaatkan seramai 7,700 penjual tempatan.
“Kerjasama KPDNHEP dan Shopee melalui platform e-dagang telah banyak membantu usahawan-usahawan tempatan dalam mengetengahkan serta menjual produk berasaskan perkhidmatan industri kecil dan sederhana (IKS) dalam memastikan ekonomi domestik tidak ketinggalan.
“Kolaborasi dalam menjayakan KBBM telah membuka ruang dan kejayaan besar terhadap usahawan dan produk serta perkhidmatan tempatan,” katanya ketika berucap selepas menyaksikan majlis penyerahan e-voucher daripada Shopee Malaysia kepada KPDNHEP di sini hari ini.
Pada program itu, sebanyak 2,000 unit baucar, bernilai RM50 setiap satu telah diserahkan oleh Shopee Malaysia melalui Program Food Bank Malaysia (PFBM) dengan jumlah keseluruhan sebanyak RM100,000.
Baucar itu akan membantu golongan yang memerlukan bersempena dengan sambutan perayaan Hari Raya Aidilfitri, Pesta Kaamatan dan Hari Gawai bagi tahun 2021.

Sementara itu, Alexander berkata, kementerian mengalu-alukan penyertaan pemain-pemain industri seperti Shopee Malaysia dalam program berbentuk tanggungjawab sosial korporat (CSR) sebagai penzahiran rasa terima kasih dan keperihatinan syarikat terhadap usaha-usaha kerajaan dalam membantu dan meringankan kos sara hidup rakyat terutama B40 dan mereka yang terkesan dengan Pandemik Covid-19.
“Harapan dan hasrat kerajaan adalah untuk membantu golongan yang tidak berkemampuan dalam pelbagai bentuk bukan sahaja bantuan makanan tetapi pelbagai kaedah.
“Dalam hal ini, kementerian ini telah mengambil inisiatif untuk terus melaksanakan program bantuan kepada golongan sasar secara holistik melalui PFBM,” katanya.-K!ONLINE


Anjakan jadual kutipan sisa pepejal tiga kawasan di NS
Oleh ZAKKINA WATI AHMAD TARMIZI

10 Mei 2021, 4:00 pm
SEREMBAN – Tiga kawasan di negeri ini akan mengalami anjakan pada jadual kutipan sisa pepejal sempena Hari Raya Aidilfitri.
Pengurus Besar Korporat SWM Environment Sdn. Bhd. (SWM Environment), Mohd. Norlisam Mohd. Nordin berkata, tiga kawasan yang terlibat adalah Seremban, Nilai dan Rembau.
“Di Seremban iaitu di kawasan Templer dan Mambau yang meliputi Seremban 3 dan Rasah Jaya iaitu Taman Nuri Indah Kecil, Taman Punca dan Taman Loop sisa pepejak yang dikutip pada 12 Mei akan dikutip pada 13 Mei.
Di Nilai pula, antara lokasi kawasan Pajam, Semarak, Mantin, Pekan Nilai, Bandar Enstek, Kuarters KLIA, Gadong, Taman Seremban Jaya dan Seremban Selatan kutipan pada 13 Mei akan dilakukan 14 Mei ini,” katanya dalam kenyataan hari ini.
Tambahnya, di Rembau, kawasan di Taman Seri Rembau Fasa 1, 2 & Lot Banglo, Taman Kota Indah, Pekan Kota, Pekan Astana Raja, Rumah Rakyat Lubok Cina yang mana akan kutipan pada 13 Mei akan diawalkan pada 12 Mei ini,” katanya lagi.
SWM Environment sebelum ini memaklumkan seramai 1,004 pekerjanya dengan sejumlah 95 buah kompaktor dan 48 buah lori terbuka akan bertugas melakukan kerja-kerja kutipan sisa pepejal pada Hari Raya Pertama.

Bagi raya kedua pula, seramai 1,417 pekerja akan bertugas dengan 110 buah kompaktor dan 54 lori terbuka manakala pada hari raya ketiga semua pekerja kembali bertugas sepenuhnya.-K!ONLINE


17 individu ‘patah kaki’ sambut raya
Oleh DIYANATUL ATIQAH ZAKARYA

10 Mei 2021, 3:36 pm
MELAKA – Seramai 17 individu terpaksa menyambut Hari Raya tanpa kenderaan masing-masing selepas Jabatan Siasatan dan Penguatkuasaan Trafik (JSPT) negeri menyita kesemua motosikal dan kereta yang dibawa dalam operasi bersepadu dijalankan minggu lalu.
Kesemua enam buah kereta jenis Honda Civic ditahan dalam Op Samseng Jalanan, manakala 11 buah motosikal pelbagai jenis disita dalam Ops Bising sebelum dibawa ke Ibu Pejabat Polis Kontinjen (IPK) Melaka untuk pemeriksaan lanjut.
Ketua JSPT Melaka, Superintendan Hasan Basri Yahya berkata, sitaan tersebut merupakan hasil tiga operasi bersepadu dan penahanan 30 individu termasuk 17 lelaki Melayu berusia antara 17 tahun hingga 30-an.
“Pada Jumaat lalu kita telah menahan enam individu selepas dipercayai berlumba haram di Lebuh Sungai Udang-Paya Rumput-Ayer Keroh (SPA) kira-kira pukul tiga pagi dan kesemua kenderaan jenis Honda Civic telah disita.
“Kita juga telah mengadakan Ops Bising dan menahan 15 buah motosikal termasuk pelajar sekolah menengah yang merempit di kawasan Ayer Keroh, Tanjung Minyak dan Lebuh Raya Alor Gajah-Melaka Tengah-Jasin (AMJ),” katanya pada sidang akhbar di IPK Melaka, Bukit Beruang, di sini, hari ini.
Tambahnya, JSPT telah mengeluarkan keseluruhan sebanyak 87 saman dalam ketiga-tiga operasi tersebut membabitkan pelbagai kesalahan termasuk nombor pendaftaran, ubah suai ekzos dan aksesori, lesen kenderaan motor (LKM) tamat tempoh serta tiada perlindungan insuran.

“Saman tertinggi dikeluarkan melibatkan motosikal yang disita iaitu melebihi enam saman dengan kebanyakannya terdiri daripada jenis Yamaha Ysuku.-K!ONLINE


Epik, Kopratasa nyanyi semula lagu raya Miss Aminah
Oleh HARYATI KARIM

10 Mei 2021, 3:49 pm
TERPANGGIL menyegarkan dalam masa sama melihara khazanah muzik tempatan, kumpulan Kopratasa menjayak sebuah projek istimewa dengan menyanyikan semula lagu  Selamat Hari Raya ciptaan Tengku Ali Basha pada 1936, nyanyian asal Miss Aminah yang dipercayai merupakan lagu raya pertama tanah air kerana dicipta pada 1936.
Sebagai pencinta seni, Kopratasa yang dianggotai, Siso, Usop dan Sani berasa rugi andai lagu berkenaan terbiar ditelan zaman. Justeru, mereka memberi nafas baharu dengan menyuntik elemen-elemen muzik tradisi dengan cara moden bagi disesuaikan dengan kualiti dan halwa telinga pendengar masa kini.
“Lagu Selamat Hari Raya ini mempunyai nilai sejarah tersendiri. Sayang dan rugi andai lagu ini dibiarkan begitu sahaja. Lagu ini telah membuka sejarah pada sambutan hari raya pada zamannya.
“Atas sebab itu, kami merakamkan semula lagu tersebut dengan nafas baharu untuk tatapan semula generasi masa kini,” kata Siso atau nama sebenarnya Syed Indra Syed Omar.
Perancangan tersebut segera dilunaskan selepas mendapat persetujuan Luncai Emas selaku penerbit.
Biarpun sebuah rakaman semula lagu lama, Kopratasa tetap membuat penambahan melodi pada bahagian korusnya.

“Kami menambah sendiri melodi pada bahagian korus supaya kedengaran seperti muzik
Kopratasa. Bukanlah niat kami untuk merosakkan lagu tersebut, sebaliknya hanya mahu memeriahkan lagi meldi supaya menepati suasana gembira pada hari raya.
“Inovasi yang dibuat pada melodi lagu berkenaan langsung tidak menganggu nilai lagu asalnya.
Melodi asal tetap dijaga, senikatanya juga tetap diguna seperti lagu yang asal,” ujar Sani.
Kembali bergabung
Kopratasa amat berharap lagu yang mendapat sentuhan Hanafi Spider selaku penerbit di Studio Ronggeng, Luncai Emas itu dapat memberi keunikan pada sambutan Aidilfitri tahun ini.
Hal ini seiring dengan keberadaan Kopratasa sendiri yang sudah lama membawa haluan masing-masing, tetapi kembali bergabung  dengan projek istimewa  berpayungkan Luncai Emas demi peminat muzik.
“Kami berharap lagu Selamat Hari Raya dapat mengubat kerinduan peminat terhadap Kopratasa dan pada masa sama boleh memeriahkan sambutan Aidilfitri yang disambut dengan norma baharu,” ujar Usop.
Disebabkan Perintah Kawalan Pergerakan (PKP) kerana pandemik Covid-19 penggambaran video muzik lagu Selamat Hari Raya dilakukan di dalam studio dan pejabat Luncai Emas sekitar awal Ramadan lalu.
Peminat yang ingin mendengar lagu Selamat Hari Raya sentuhan Kopratasa, boleh mendapatkan single ini menerusi platform digital YouTube dan iTunes mulai 9 Mei lalu. – K! ONLINE


Guna dialek Kelantan, Misha ‘sembur’ individu cuba rentas negeri
Oleh SAIRUL ZAMRI MISRANI

10 Mei 2021, 3:55 pm
PETALING JAYA – Penyanyi Misha Omar menegur sikap segelintir rakyat Malaysia yang cuba merentas negeri dengan tujuan pulang ke kampung menyambut hari raya Aidilfitri.
Misha atau nama sebenarnya Samihah Omar membuat teguran tersebut menerusi hantaran dalam Instagram miliknya dan ditujukan secara khusus buat rakyat Pantai Timur yang membuat percubaan untuk merentas negeri sejak akhir-akhir ini.
Misha yang popular menerusi lagu Sampai Bila itu memilih untuk menegur menggunakan dialek Kelantan agar lebih sampai dan dekat dengan hati penduduk Pantai Timur.
“Wehh demo ni bakpo gak degil benar? Nyo wak keghah pedal dio dihh wak wak tok tahu pulok nyo tok leh rentah negeri dan daerah.
“Eh kamu semua ni kenapa degil sangat? Macam buat-buat tak tahu je tak boleh rentas negeri dan daerah,” tulisnya sambil menterjemahkan menggunakan bahasa yang mudah difahami semua.
Dalam hantaran sama, Misha, 39, turut memberitahu dia juga rindu akan kampung halaman di Machang, Kelantan namun terpaksa akur dengan keputusan kerajaan untuk tidak membenarkan sebarang aktiviti rentas negeri mahupun daerah.

Kosmo! semalam melaporkan aliran trafik masuk ke Kelantan semakin bertambah dan lebih 1,000 kenderaan ditahan atas cubaan merentas negeri sebelum diarah berpatah balik. – K! ONLINE


AKSB jamin tiada krisis air di Kelantan ketika Syawal
Oleh YATIMIN ABDULLAH

10 Mei 2021, 4:14 pm
KOTA BHARU – Air Kelantan Sdn. Bhd. (AKSB) akan memastikan seramai 1.1 juta pengguna air di Kelantan menerima bekalan itu secukupnya sepanjang sambutan Hari Raya Aidilfitri tahun ini.
Ketua Jabatan Operasi AKSB Mohd. Ashri Awang berkata, jaminan itu diberikan selepas pihaknya mengawal pengeluaran kapasiti bahan mentah itu ketika ini bagi memastikan ia mencukupi menjelang Syawal.
Menurutnya, AKSB menjangkakan masalah bekalan air dapat dikurangkan tahun ini memandangkan kapasiti yang dikeluarkan dari loji bekalan mentah itu mencukupi.
“Peningkatan pengguna juga dijangka tidak akan berlaku secara mendadak seperti tahun-tahun sebelum ini. Jika mengikut kepada rekod terdahulu, penggunaan air adalah sebanyak satu meter padu bagi satu rumah pada penggunaan normal dan dijangka meningkat kepada 1.2 meter padu semasa musim perayaan.
“Bekalan air kebiasaannya tidak digunakan selama 24 jam. Ia digunakan untuk kebersihan diri, makan dan minum. Sekiranya ada pengguna yang kerap membuat kuih, ia tidak akan memberi kesan kepada bekalan air,” katanya pada sidang akhbar di Kompleks Kota Darulnaim di sini hari ini.
Mohd. Ashri memberitahu, AKSB turut menyediakan 446 tangki statik dan 30 lori tangki berisi air terawat bagi menampung penggunaaan air di lokasi dikenal pasti yang sering terputus bekalan.

Katanya, lokasi-lokasi itu melibatkan kawasan penghujung di seluruh daerah di Kelantan.
“AKSB akan mengagihkan bekalan air menerusi tangki statik dan lori tangki sebanyak dua atau tiga kali sehari bergantung kepada keperluan pengguna di tempat itu.
“Secara purata harian, sebanyak 520 juta liter air disalurkan kepada lebih 260,000 akaun atau 1.1 juta pengguna di Kelantan,” katanya.-K!ONLINE


‘Syukur Raya’ buah tangan Petronas kepada penonton sempena Aidilfitri
Oleh IZZATUL ‘AIN AZMAN

10 Mei 2021, 4:30 pm
PETALING JAYA – Petronas meraikan Hari Raya Aidilfitri tahun ini dengan animasi pendek bertajuk ‘Syukur Raya’.
Animasi pendek berkenaan yang menggunakan seloka sebagai cara penyampaian kepada penonton menekankan tema berkasih sayang dan kebaikan.
Petronas menerusi satu kenyataan berkata, animasi tersebut mengisahkan tentang seorang lelaki yang bernama Poji, seorang yang sangat bekerja keras dan amat periang yang merindui kampung halamannya.
“Bagi mengubati rasa rindu terhadap ibunya di kampung, Poji mula membayangkan Mak Jah, jirannya yang berpewatakan garang sebagai ibunya. Disebabkan komitmennya terhadap kerja di bandar, Poji dan rakan serumah tidak pulang beraya sehingga Mak Jah berkongsi rendang yang dimasak kepada Poji.
“Cerita ini dinspirasikan oleh kemesraan dan keramahan rakyat Malaysia kerana nilai murni yang telah lama diterapkan pada budaya masing-masing. Dalam cerita animasi pendek ini, pihak kami mengajak seluruh masyarakat untuk bersama-sama merasai kegembiraan menyambut Aidilfitri walaupun ketika pandemik Covid-19,” kata kenyataan itu.
Pengurus Besar Kanan Komunikasi Strategik Kumpulan Petronas, Datin Anita Azrina Abdul Aziz berkata, orang sekeliling juga boleh menjadi punca untuk kita bergembira pada Aidilfitri tahun ini.

“Walaupun kita menempuh pelbagai cabaran semasa, jika kita membuka hati dan minda, orang sekeliling dapat menjadi asbab untuk kita bergembira semasa Aidilfitri tahun ini. Ini juga mencerminkan semangat kekitaan dan sifat pemurah masyarakat kita,” jelasnya dalam kenyataan tersebut.
Orang ramai boleh menonton cerita animasi pendek tersebut di YouTube rasmi Petronas dan juga laman Facebook mereka. – K! ONLINE.


Lelaki OKU maut kemalangan
Oleh MUHD AFIQ AL-HAFIZ MAT YUSOF

10 Mei 2021, 3:41 pm
PETALING JAYA – Seorang lelaki orang kelainan upaya (OKU) maut dalam satu kemalangan selepas hilang kawalan dan tercampak dari motosikal yang ditunggangnya di Jalan Sri Rampai di sini hari ini.
Dalam kejadian kira-kira pukul 10.55 pagi itu, mangsa, Mohamad Razali Mohd Isa, 61, disahkan meninggal dunia di lokasi kejadian selepas mengalami kecederaan parah pada kepala.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, mangsa yang tinggal di sekitar Setapak itu juga memiliki kad OKU di bawah kategori ketidakupayaan mental.
“Siasatan awal mendapati, kejadian berlaku apabila mangsa menunggang motosikal dari arah Genting Klang menghala ke Desa Rejang.
“Mangsa didapati melawan arus sebelum hilang kawalan akibat mengelak sebuah kereta yang berada di laluan yang betul,” katanya dalam satu kenyataan di sini hari ini.
Mengulas lanjut, mangsa yang hilang kawalan tersebut telah tercampak dan terkena besi pembahagi jalan.

“Akibat kemalangan terbabit, mangsa disahkan meninggal dunia di lokasi kejadian,” jelasnya.
Kes disiasat mengikut Seksyen 41(1) Akta Pengangkutan Jalan 1987. -K! ONLINE


Wanita tipu kekasih mati balas dendam hubungan sulit
Oleh KOSMO!

11 Mei 2021, 10:30 pm
LONDON – Seorang wanita menjadi tular dalam aplikasi TikTok apabila berkongsi kisah dia menipu kekasih gelap pasangannya bahawa lelaki itu telah meninggal dunia untuk membalas dendam hubungan sulit mereka, lapor akhbar Mirror semalam.
Thea Loveridge berkata,  dia mengetahui tentang hubungan sulit teman lelakinya selepas melahirkan anak mereka  dan mengambil keputusan merangka rancangan balas dendam paling sempurna.
Teman lelaki Thea terpaksa menjalani hukuman penjara selepas itu.
“Wanita itu pernah menghantar mesej mencari kekasihnya dan saya membalas bahawa dia sudah mati.
“Saya juga mengajak kakak teman lelaki saya untuk mengadakan majlis pengebumian palsu bagi menjadikannya kelihatan seperti benar-benar berlaku,” katanya.
Tambah Loveridge, selepas tiga tahun, wanita berkenaan masih percaya lelaki itu sudah mati dan membuat ucapan menyayat hati setiap kali tibanya tarikh ulang tahun kematian di media sosial.

Perkongsian itu mendapat lebih sejuta tanda suka sejak di muat naik di TikTok dan menerima ribuan komen memuji kebijaksanaan Loveridge mereka komplot balas dendam yang sempurna.
“Jawapan bahawa lelaki itu sudah mati adalah balas dendam paling manis,” komen seorang pengguna media sosial. – Agensi


Pejabat kerajaan beroperasi penuh sepanjang PKP
Oleh MOHD. HUSNI MOHD. NOOR

11 Mei 2021, 9:32 pm
PUTRAJAYA – Pejabat kerajaan di seluruh negara beroperasi penuh sepanjang pelaksanaan Perintah Kawalan Pergerakan (PKP) bermula esok hingga 7 Jun ini.
Perkara itu dimaklumkan Ketua Setiausaha Negara Tan Sri Mohd. Zuki Ali menerusi kenyataan akhbar hari ini.
Mohd Zuki berkata, operasi itu penting bagi memastikan sistem penyampaian perkhidmatan kerajaan tidak terjejas sepanjang tempoh berkenaan.
Beliau berkata, ketua jabatan hendaklah memastikan pejabat kerajaan kekal beroperasi sepenuhnya berdasarkan garis panduan ditetapkan seperti Surat Edaran Ketua Pengarah Perkhidmatan Awam JPA.100-1/4/2 (15) bertarikh 12 Januari 2021.
“Ketua jabatan hendaklah menggunakan hemat dan kebijaksanaan dalam merancang keperluan sumber manusia demi memastikan kehadiran kakitangan ke pejabat dapat diminimumkan melalui sistem penggiliran.
“Ketua jabatan juga hendaklah mengeluarkan Arahan Dalaman dengan memperincikan keutamaan mengikut sektor jabatan masing masing,” katanya.

Katanya, bagi pegawai yang tidak perlu hadir bertugas di pejabat, pegawai berkenaan adalah diarahkan untuk Bekerja Dari Rumah (BDR) mengikut peraturan dan garis panduan yang telah diperuntukkan dalam Pekeliling Perkhidmatan Bilangan 5 Tahun 2020: Dasar Bekerja Dari Rumah.
Mohd Zuki berkata, perkhidmatan awam negara akan terus menjadi tunjang utama dalam memastikan jentera pentadbiran kerajaan kekal beroperasi berdasarkan prosedur operasi standard yang ditetapkan bagi membendung penularan gelombang ketiga pandemik Covid-19. – K! ONLINE


Zoo sorok kehilangan tiga harimau bintang
Oleh KOSMO!

11 Mei 2021, 10:00 pm
BEIJING – Sebuah zoo di Fuyang menyembunyikan kehilangan tiga ekor harimau bintang dari premis tersebut selama berminggu-minggu, lapor majalah People kelmarin.
Menurut laporan NBC News, Huangzhou Safari Park tidak memaklumkan tentang tiga ekor harimau bintangnya yang lolos  sehinggalah penduduk sekitar melaporkan terlihat binatang buas itu di luar kawasan zoo.
Tiga minggu selepas kehilangan haiwan itu, pihak berkuasa berjaya menangkap dua daripada tiga ekor harimau bintang itu manakala seekor lagi masih belum ditemui.
Pihak berkuasa menjejak haiwan terbabit selepas menemui kesan tapak kaki harimau bintang itu.
Penduduk sekitar memaklumkan kepada pihak berkuasa bahawa mereka terlihat haiwan tersebut di beberapa lokasi sekitar kejiranan Jinyuan Villa.
Taman safari itu hanya memaklumkan tentang kehilangan harimau bintang itu selepas pencariannya bermula, seminggu selepas orang awam memaklumkan ada ternampak kelibat haiwan tersebut.

Taman safari itu kemudian mengakui tidak melaporkan insiden terbabit kerana enggan menyekat kedatangan pelancong selepas sambutan May Day pada awal Mac lalu.
“Kami bimbang pengumuman tentang kehilangan haiwan itu akan menyebabkan panik,” kata Huangzhou Safari Park dalam satu kenyataan baru-baru ini.
Pihak taman safari itu juga memohon maaf serta menambah,  seekor lagi harimau bintang yang masih hilang itu tidak berbahaya kerana ia tidak ganas.  -Agensi


Angkara ejekan, pelajar wanita cedera dibelasah
Oleh NOR AZIHAN MD. GHAZALI

11 Mei 2021, 11:50 pm
PETALING JAYA – Gara-gara dituduh mengejek, seorang pelajar perempuan cedera dibelasah dua rakan sekolahnya, dalam kejadian di sebuah sekolah menengah di Bukit Beruntung, Hulu Selangor, pada 4 Mei lalu.
Mangsa yang berusia 13 tahun itu ditemui dalam keadaan lemah sekitar pukul 3.15 petang.
Ketua Polis Daerah Hulu Selangor, Superintendan Arsad Kamaruddin berkata, guru sekolah telah menghubungi ibu mangsa untuk memaklumkan kejadian tersebut kira-kira pukul 6.26 petang.
“Sebaik ibunya tiba, mangsa dalam keadaan terbaring dan lemah serta mengalami kecederaan di beberapa bahagian badan.
“Mangsa segera dikejarkan ke Hospital Selayang dan dimasukkan ke zon kuning untuk rawatan lanjut,” ujarnya dalam kenyataan sebentar tadi.
Jelasnya, siasatan lanjut telah dijalankan dan didapati mangsa dibelasah dua pelajar perempuan dari sekolah yang sama.

“Pergaduhan itu dikatakan berlaku apabila mangsa didakwa mengejek suspek menyebabkannya tidak berpuas hati lalu membelasah mangsa.
“Sehingga kini kita sudah mengenal pasti pelajar yang terbabit dalam kejadian itu,” ujarnya.
Katanya, kertas siasatan akan dirujuk ke Jabatan Peguam Negara untuk tindakan lanjut dan kes disiasat mengikut Seksyen 323 Kanun Keseksaan kerana mendatangkan kecederaan. – K! ONLINE


90 peratus penumpang bas rentas negeri kerana PJJ
Oleh MOHD SYALMIZI HAMID

11 Mei 2021, 11:53 pm
SEBERANG PERAI – Kira-kira 90 peratus penumpang bas di terminal bas Penang Sentral, Butterworth di sini melakukan rentas negeri atas alasan pasangan jarak jauh (PJJ).
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya berpuas hati apabila pemeriksaan malam ini mendapati kesemua penumpang mempunyai surat kebenaran rentas negeri daripada pihak berkuasa.
“Ini kerana penumpang perlu menunjukkan permit rentas negeri berkenaan ketika membeli tiket di kaunter dan semasa mahu menaiki bas.
“Kebanyakan penumpang mahu merentas negeri kerana PJJ iaitu kira-kira 90 peratus, manakala selebihnya ada pelajar universiti yang baru menamatkan pengajian dan urusan bekerja,” katanya kepada pemberita ketika melakukan tinjauan di terminal berkenaan malam ini.
Dalam perkembangan berbeza, Noorzainy berkata, pihaknya akan mengadakan 12 sekatan jalan raya sepanjang tempoh Perintah Kawalan Pergerakan (PKP) 3.0 yang bermula di seluruh daerah itu tengah malam ini. – K! ONLINE
HABIS///


Nelayan Vietnam ditahan ketika tangkap ikan belitong
Oleh TOREK SULONG

11 Mei 2021, 9:49 pm
PASIR PUTEH – Agensi Penguatkuasaan Maritim Malaysia (Maritim Malaysia) Kelantan menahan sebuah bot nelayan asing warga Vietnam yang dipercayai menangkap ibu ikan belitong di perairan negara kelmarin.
Pengarahnya, Kepten Maritim Muhd. Nur Syam Asmawie Yaacob berkata, dalam tangkapan kira-kira pukul 12 tengah hari itu, pihaknya turut menahan enam nelayan termasuk seorang tekong berusia antara 35 hingga 61 tahun selepas didapati tidak mempunyai sebarang dokumen pengenalan diri.
Katanya, sebelum tangkapan dijalankan, Kapal Maritim (KM) Tok Bali melakukan rondaan sekitar 170 kilometer dari kuala Tok Bali sebelum melihat bot yang dinaiki nelayan asing cuba meloloskan diri ke sempadan negara jiran.
“KM Tok Bali berjaya mengejar dan menahan bot nelayan itu kira-kira 18 minit kemudian. Pemeriksaan lanjut telah menemui sebanyak 100 kilogram ikan pelbagai jenis dan 200 liter diesel dengan nilai keseluruhan berjumlah RM400,000 termasuk bot.
“Bot berkenaan dipercayai menggunakan rawai dengan pelbagai saiz mata kail untuk menangkap ikan seberat 30 kilogram ke atas dan fokus utama adalah untuk menangkap ibu ikan belitong,” katanya pada sidang akhbar di jeti Maritim Malaysia Kelantan di sini hari ini.
Menurut Muhd. Nur Syam Asmawie, siasatan turut mendapati, tekong bot itu juga gagal menunjukkan dokumen kebenaran menangkap ikan yang dikeluarkan Ketua Pengarah Perikanan Malaysia.

Katanya, kes disiasat mengikut Seksyen 15(1)(a) Akta Perikanan 1985.
Dalam perkembangan lain, beliau berkata, sebanyak 11 buah bot ditahan iaitu tujuh buah bot nelayan Vietnam, dua kapal tangki, sebuah bot nelayan tempatan dan satu rampasan sebuah bot fiber dalam tempoh lima bulan pertama tahun ini.
Menurutnya, nilai keseluruhan rampasan mencecah hampir RM7.9 juta dengan penahanan seramai 55 orang suspek. – K! ONLINE


Rumah di Shah Alam diperiksa elak ziarah raya
Oleh MOHAMAD NAUFAL MOHAMAD IDRIS

11 Mei 2021, 9:37 pm
SHAH ALAM – Rumah di sekitar daerah ini akan diperiksa bagi mengelakkan berlakunya aktiviti ziarah pada Aidilfitri kali ini.
Ketua Polis Daerah Shah Alam, Asisten Komisioner Baharudin Mat Taib berkata, pemeriksaan itu dilakukan secara rawak bermula Khamis ini melibatkan 173 anggota termasuk pegawai Ibu Pejabat Polis (IPD) daerah ini.
“Sekiranya anggota polis mendapati ada orang awam melakukan aktiviti tersebut, kompaun akan dikeluarkan terus kepada mereka.
“Juateru, saya minta masyarakat yang tinggal di Shah Alam patuhi larangan ini dan kerjasama anda sangat dihargai,” katanya selepas menghadiri program pemantauan SOP di pusat membeli-belah Setia City Mall, di sini, hari ini.
Semalam, Perdana Menteri, Tan Sri Muhyiddin Yassin mengumumkan pelaksanaan PKP di seluruh negara bermula esok susulan kes jangkitan Covid-19 yang tinggi ketika ini.
Beliau juga mengumumkan aktiviti ziarah tidak dibenarkan ketika sepanjang sambutan Aidilfitri bagi mengekang penularan virus tersebut.

Dalam pada itu, Baharudin menjelaskan pihaknya akan menjalankan sekatan jalan raya (SJR) bergerak di seluruh Shah Alam bagi mematuhi prosedur operasi standard (SOP) yang ditetapkan kerajaan.
“SJR kekal bagi IPD Shah Alam hanya di plaza tol Lebuh Raya Lembah Klang (NKVE) Bukit Jelutong bagi mengelak orang awam melakukan rentas daerah dan negeri.
“Pemeriksaan di semua pusat beli-belah turut dilakukan dalam memastikan pematuhan SOP,” katanya. -K! ONLINE


Ketetapan baharu solat sunat Aidilfiri Wilayah Persekutuan
Oleh MOHD. HUSNI MOHD. NOOR

11 Mei 2021, 9:54 pm
PUTRAJAYA – Jabatan Agama Islam Wilayah Persekutuan (Jawi) memaklumkan solat sunat Aidilfitri dibenarkan dengan tidak melebihi 50 orang bagi masjid dan surau yang boleh memuatkan lebih 1,000 jemaah.
Itu ketetapan baharu pelaksanaan solat sunat Aidilfitri di masjid dan surau di Wilayah Persekutuan selaras pelaksanaan Perintah Kawalan Pergerakan (PKP) bermula esok hingga 7 Jun ini.
Pengarah Jawi, Datuk Mohd. Ajib Ismail berkata, ketetapn baharu itu turut mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Beliau berkata, bagi masjid dan surau dengan kapasiti kurang 1,000 jemaah pula, hanya 20 dibenarkan bagi solat sunat Aidilfitri.
“Solat sunat Aidilfitri perlu mematuhi penjarakan 1.5 meter manakala, takbir Hari Raya pada malam 1 Syawal pula dibenarkan dengan peserta tidak melebihi 10 orang dalam kalangan ahli jawatankuasa atau pegawai masjid sahaja sehingga pukul 10 malam.
“Jamuan selepas solat sunat Aidilfitri, majlis jamuan Hari Raya dan aktiviti ziarah kubur adalah tidak dibenarkan manakala, kuliah dan tazkirah secara bersemuka adalah tidak dibenarkan,” katanya menerusi kenyataan akhbar hari ini.

Katanya, prosedur operasi standard (SOP) berkenaan turut terpakai bagi solat Jumaar dan solat fardu.
Katanya, beliau berharap agar smoga umat Islam khususnya di Wilayah-Wilayah Persekutuan terus melipatgandakan amalan di penghujung Ramadan serta bermunajat dengan penuh pengharapan agar penularan wabak Covid-19 di negara ini segera berakhir. -K! ONLINE


Wanita dibesarkan oleh keluarga penculik
Oleh KOSMO!

11 Mei 2021, 9:24 pm
WASHINGTON – Kisah seorang wanita di Amerika Syarikat  yang menyedari dia sebenarnya diculik semasa bayi dan dibesarkan oleh keluarga penculiknya menjadi tular di media sosial, lapor akhbar The Sun kelmarin.
Wanita berusia 42 tahun yang hanya menggunakan nama @thebeardedmom memuat naik klip video dalam aplikasi TikTok untuk menceritakan bagaimana dia sedar dirinya telah diculik.
Menurutnya, ketika berusia 26 tahun, dia mahu menjejak ibu kandungnya melalui rekod jenayah.
“Saya menghubungi pejabat syerif bandar saya dilahirkan dan pegawai tersebut nampak begitu berminat dengan kisah saya.
“Selepas memberikan semua maklumat yang saya ada, mereka memaklumkan bahawa saya merupakan individu yang pernah hilang,” kata wanita itu.
Tambah @thebeardedmom, dia telah hilang semenjak `1980 dan biarpun terdapat siasatan polis terhadap penculikannya, kes tersebut telah diarkibkan, menyebabkan wanita itu tiada akses terhadap penculikannya.

Dalam siri kisahnya yang terdiri daripada 15 buah video, wanita itu menjelaskan bahawa dia akhirnya bertemu dengan ibu kandungnya namun pertemuan itu tidak berjalan dengan baik.
Tambahnya, ibu kandungnya  telah menjual wanita itu kepada keluarga yang menjaganya kini.
Namun, penjualan tersebut tidak diketahui oleh neneknya yang kemudian melaporkan kehilangan cucunya kepada polis.
Ibu wanita itu juga berpura-pura anaknya telah hilang, menjadikan orang ramai menganggap @theberadedmom benar-benar telah diculik.
Rata-rata netizen yang menonton video tersebut bersimpati terhadap wanita itu dan tidak dapat membayangkan kesedihan yang terpaksa dilaluinya.
“Saya tidak dapat membayangkan ‘penipuan’ yang awak terpaksa hadapi selama 26 tahun itu,” kata seorang netizen.


Pemberian vaksin secara walk-in tidak dibenarkan
Oleh NOR IDAYU BOSRO

11 Mei 2021, 9:36 pm
PUTRAJAYA – Orang ramai dinasihatkan tidak menunggu di mana-mana Pusat Pemberian Vaksin (PPV) di seluruh negara termasuklah di PPV AstraZeneca (AZ) dengan harapan untuk mendapatkan vaksin yang tidak digunakan akibat ketidakhadiran penerima vaksin berjadual di penghujung hari.
Badan Bertindak Imunisasi Covid-19 (CITF) dalam satu kenyataan berkata, ini kerana pemberian vaksin secara ‘walk-in- adalah tidak dibenarkan di mana-mana PPV.
“Satu mekanisme telah dibangunkan oleh CITF untuk menghindari pembaziran vaksin dengan memastikan proses pemberian vaksin kepada orang ramai di penghujung hari tidak menganggu perancangan logistik di PPV.
“Ini juga bertujuan untuk mengelakkan kesesakan terutamanya di waktu kes Covid-19 harian yang semakin meningkat,” katanya di sini hari ini.
CITF memaklumkan bahawa, semua PPV secara amnya akan mempunyai senarai individu daripada pangkalan data yang akan mereka hubungi melalui pesanan ringkas atau telefon.
“Individu yang dihubungi akan ditanya sama ada mereka berminat untuk mendapatkan vaksin dan sama ada mereka dapat hadir ke PPV pada hari itu juga,” jelasnya.

Untuk PPV AZ pula, CITF berkata, satu senarai menunggu iaitu senarai nama individu yang telah menempah slot menunggu sewaktu penempahan untuk suntikan vaksin tersebut baru-baru ini telah digunakan sebagai asas.
Katanya, individu yang dipilih di bawah senarai berkenaan akan dimaklumkan melalui notifikasi di MySejahtera, khidmat pesanan ringkas (SMS) atau panggilan telefon.
“Oleh itu, CITF ingin menggesa orang ramai agar tidak hadir di PPV tanpa sebarang urusan dan temu janji serta tidak perlu untuk berlegar atau menunggu di PPV bagi mendapatkan vaksin tanpa janji temu,” katanya.
Terdahulu, dilaporkan berlaku kesesakan di PPV Dewan Sri Guchil, Kuala Krai, Kelantan berikutan tindakan orang ramai menunggu di luar premis tersebut seawal pukul 5.30 pagi bagi mendapatkan vaksin secara ‘walk-in’ berikutan terdapat slot kekosongan suntikan.
Difahamkan, pihak pengurusan PPV berkenaan didapati membuka slot kekosongan bagi menggantikan individu yang tidak hadir. -K! ONLINE


Malaysia kutuk serangan di Semenanjung Gaza
Oleh NOR IDAYU BOSRO

11 Mei 2021, 6:48 pm
PUTRAJAYA – Malaysia mengutuk sekeras-kerasnya serangan udara tentera regim Israel di Semenanjung Gaza hari ini yang telah mengakibatkan kematian dan kecederaan terhadap rakyat Palestin termasuk kanak-kanak.
Perdana Menteri, Tan Sri Muhyiddin Yassin berkata, serangan kejam, melampau dan keterlaluan oleh Israel itu secara keseluruhan dan terang-terangan menyalahi undang-undang antarabangsa.
Beliau berkata, Malaysia turut mengulangi rasa kesal dengan serangan ganas dan pencerobohan berterusan tentera regim Israel terhadap rakyat Palestin dan umat Islam yang sedang beribadat di Masjid Al-Aqsa sejak 7 Mei lalu.
“Malaysia juga kesal dengan tindakan pengusiran rakyat Palestin yang tinggal di kawasan Sheikh Jarrah di Baitulmaqdis Timur.
“Pada hari-hari terakhir bulan suci Ramadan ini, serangan yang keji dan disasarkan terhadap saudara-saudara kita sesungguhnya amat biadab dan tidak menghormati  bukan sahaja umat Islam di seluruh dunia tetapi umat manusia secara keseluruhan,” katanya dalam satu kenyataan di sini hari ini.
Perdana Menteri berkata, Malaysia menuntut Israel untuk segera menghentikan kekejamannya terhadap rakyat Palestin di wilayah yang diduduki termasuk yang berada di Semenanjung Gaza.

“Kekerasan secara berterusan oleh Israel terhadap rakyat Palestin terutamanya pada bulan suci Ramadan tidak boleh diterima sama sekali dan regim itu wajib dipertanggungjawabkan,” katanya.
Sementara itu, Muhyiddin berkata, Masyarakat antabangsa tidak boleh menutup mata dan berdiam diri serta tidak  menghiraukan kekejaman yang dilakukan oleh regim itu.
Oleh yang demikian, beliau berkata, Malaysia menyeru masyarakat antarabangsa terutama Majlis Keselamatan Pertubuhan Bangsa-Bangsa Bersatu supaya bertindak tegas dan mendesak Israel untuk menghentikan segera kezaliman terbaharu terhadap rakyat Palestin.
“Masyarakat antarabangsa juga perlu bersama-sama menggembleng usaha bagi melindungi rakyat Palestin daripada tindakan ganas Israel.
“Dalam waktu-waktu sukar ini, Malaysia akan sentiasa memberi sokongan padu dan mengukuhkan solidariti dengan rakyat Palestin,” katanya.
Dalam pada itu, Muhyiddin berkata, Malaysia turut mengulangi pendirian menyokong penubuhan sebuah negara Palestin yang merdeka dan berdaulat berdasarkan garis sempadan pra-1967 dengan Baitulmaqdis Timur sebagai ibu kota Palestin. -K! ONLINE


Lelaki terselamat terhimpit dua treler
Oleh MOHD YUNUS YAKKUB

11 Mei 2021, 8:47 pm
KLANG – Berpantang maut sebelum ajal apabila seorang lelaki terselamat apabila kenderaan dipandunya remuk terhimpit antara dua treler dalam kejadian di Jambatan Muhibbah, di sini petang tadi.
Dalam kejadian pukul 6 petang, Abdul Samad Hamid,57, tidak mengalami sebarang kecederaan.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati kemalangan berlaku apabila kereta jenis Toyota Altis dipandu mangsa berada di lorong kanan di jambatan tersebut.
Katanya, turut berada di lorong tersebut adalah sebuah treler dipandu lelaki berusia 36 tahun yang berada di hadapan kereta mangsa.
“Kedua-dua kenderaan itu telah berhenti kerana jalan sesak sebelum sebuah treler dari arah belakang tidak sempat mengelak dan melanggar bahagian belakang Toyota Altis tersebut.
“Pelanggaran itu menyebabkan Toyota Altis itu menggelongsor ke hadapan dan melanggar bahagian belakang treler di hadapannya,” katanya ketika dihubungi Kosmo! hari ini.

Shamsul Amar menjelaskan ketiga-ketiga pemandu tidak mengalami sebarang kecederaan.
Kes disiasat mengikut mengikut Rule 10 LN 166/59 kerana memandu dengan cuai sehingga menyebabkan kemalangan.
Terdahulu, tular rakaman video berdurasi 17 saat yang diambil pengguna jalan raya lain memaparkan kejadian tersebut. – K!ONLINE


Isu tuntutan pengiktirafan, perjanjian kolektif selesai
Oleh SUBKHI SUDARJI

11 Mei 2021, 6:27 pm
PUTRAJAYA – Kementerian Sumber Manusia (KSM) melalui Jabatan Perhubungan Perusahaan Malaysia (JPPM) berjaya menyelesaikan isu tuntutan pengiktirafan dan perjanjian kolektif yang berlarutan selama 10 tahun antara RHB Bank Berhad dan Kesatuan Eksekutif RHB Bank Berhad.
Isu tuntutan pengiktirafan dan perjanjian kolektif itu telah bermula sejak tahun 2011 dan berlanjutan sehingga ke peringkat Mahkamah Persekutuan.
Menterinya, Datuk Seri M. Saravanan berkata, penyelesaian itu dipersetujui menerusi satu majlis menandatangani memorandum persefahaman yang berlangsung semalam.
“Kejayaan ini adalah rentetan usaha majikan dan kesatuan melalui beberapa siri perundingan yang turut dihadiri oleh wakil daripada JPPM.
“KSM berharap penyelesaian tuntutan oleh Kesatuan Eksekutif RHB Bank Berhad ini menjadi contoh terbaik kepada semua majikan dan kesatuan dalam mencari penyelesaian sekiranya wujud sebarang pertikaian pada masa hadapan,” jelasnya menerusi satu kenyataan akhbar hari ini.
Saravanan berkata, KSM menyeru agar majikan dan kesatuan dapat menjalinkan kerjasama yang baik dalam mencapai persefahaman.

“ Ini penting dalam usaha meningkatkan produktiviti serta perhubungan perusahaan yang harmoni di tempat kerja,” katanya. -K! ONLINE


Tiga lagi kawasan diletakkan bawah PKPD
Oleh MOHD. HUSNI MOHD. NOOR

11 Mei 2021, 7:13 pm
PUTRAJAYA – Tiga lagi kawasan diletakkan di bawah pelaksanaan Perintah Kawalan Pergerakan Diperketatkan (PKPD) masing-masing di Pahang, Terengganu dan Perak.
Ia membabitkan tiga perkampungan dalam Mukim Tras, Raub, Pahang; Rumah Awam Kos Rendah (RAKR) Pelagat 3, Mukim Pelagat, Besut, Terengganu dan MRSM Pengkalan Hulu, Hulu Perak, Perak.
Menteri Kanan (Keselamatan), Datuk Seri Ismail Sabri Yaakob berkata, PKPD di Mukim Tras dan MRSM Pengkalan Hulu akan bermula pada 13 hingga 26 Mei manakala, PKPD di Mukim Pelagat bermula 14 hingga 27 Mei ini.
Beliau berkata, PKPD di Mukim Tras membabitkan Kampung Baru Tras, Kampung
Sungai Cheetang dan Kampung Sang Lee apabila 17 kes positif Covid-19 direkodkan sehingga kini.
“Selain itu, PKPD di Mukim Pelagat dilaksanakan susulan 52 kes positif Covid-19 direkodkan hasil 86 ujian saringan kepada penduduk di lokasi berkenaan.
“Dalam pada itu, sebanyak 91 kes positif Covid-19 direkodkan di MRSM Pengkalan Hulu hasil 547 ujian saringan terhadap penghuni maktab berkenaan,” katanya menerusi kenyataan akhbar akhbar hari ini.

Katanya, pihaknya turut melanjutkan tempoh PKPD di lima penempatan sekitar Sungai Klau, Raub, Pahang bermula 13 hingga 26 Mei ini berikutan masih berlaku penularan kes positif di kawasan itu.
Pada masa sama, Ismail Sabri berkata, kerajaan turut memutuskan untuk menamatkan PKPD di dua penempatan sekitar Sungai Chalit, Raub, Pahang dan Kolej Tahfiz Sains Nurul Aman, Kok Lanas, Kota Bharu, Kelantan selepas tiada lagi jangkitan kes aktif.
Sementara itu, Ismail Sabri berkata, seramai 454 lagi individu dikompaun kerana ingkar prosedur operasi standard (SOP) semalam. -K! ONLINE


Kelantan benarkan 50 jemaah solat Aidilfitri, fardu, Jumaat
Oleh ROSLIZA MOHAMED

11 Mei 2021, 7:09 pm
KOTA BHARU – Majlis Agama Islam dan Adat Istiadat Melayu Kelantan (Maik) membenarkan solat sunat Aidilfitri, solat fardu dan solat Jumaat di 17 masjid negeri, bandar serta jajahan dengan seramai 50 jemaah berkuatkuasa esok.
Yang Dipertua Maik, Tengku Tan Sri Mohamad Rizam Tengku Abdul Kadir berkata, ketetapan sama turut terpakai kepada 37 masjid mukim kategori A di seluruh negeri.
“Bagi masjid mukim besar dan kecil hanya dibenarkan 20 jemaah manakala surau hanya dibenarkan empat kakitangan sahaja.
“Para jemaah perlu berada dalam saf dengan penjarakan dua meter mengikut prosedur operasi standard (SOP) sebelum ini,” katanya dalam satu kenyataan di sini hari ini.
17 masjid negeri, bandar dan jajahan di Kelantan adalah Masjid Muhammadi di Kota Bharu, Masjid Al Sultan Ismail Petra (Kubang Kerian), Masjid Al-Ismaili (Pasir Pekan), Masjid Muhammad II, (Telipot) dan Masjid Sultan Mansor (Kampung Sireh).
Turut termasuk Masjid D’Raja Long Yunus (Langgar), Masjid Bandar As-Salam (Pengkalan Chepa), Masjid Ismaili (Tumpat), Masjid Mahmoodi (Bachok), Masjid Ibrahimi (Pasir Puteh), Masjid Sultan Yahya Petra, (Machang) dan Masjid Tengku Muhammad Faris Petra (Kuala Krai).

Senarai masjid mukim kategori gred A di Kelantan :
1. Masjid Mukim Lundang, Kubang Kerian
2. Masjid Mukim Paya Rambai, Kubang Kerian
3. Masjid Mukim Al-Muttaqin, Kubang Kerian, Kota Bharu
4. Masjid Mukim Ketereh, Ketereh, Kota Bharu
5. Masjid Mukim Kok Lanas, Ketereh, Kota Bharu
6. Masjid Mukim Kadok, Ketereh, Kota Bharu
7. Masjid Mukim Taman Tanjong Chat, Panji, Kota Bharu
8. Masjid Mukim Paya Bemban, Panji, Kota Bharu
9. Masjid Mukim Uda Murni, Panji, Kota Bharu
10. Masjid Mukim Kedai Mulong, Pendek, Kota Bharu
11. Masjid Mukim Kamel Hasan, Pendek, Kota Bharu
12. Masjid Mukim Kedai Melor, Peringat
13. Masjid Mukim Kota, Kota, Kota Bharu
14. Masjid Mukim Parit Lama, Limbat, Kota Bharu
15. Masjid Mukim Jelawat, Jelawat, Bachok
16. Masjid Mukim Repek, Melawi, Bachok
17. Masjid Mukim Wakaf Bharu, Tumpat
18. Masjid Mukim Ketil, Pengkalan Kubur, Tumpat
19. Masjid Mukim Pahi, Mengkebang, Kuala Krai
20. Masjid Mukim Sungai Peria, Olak Jeram, Kuala Krai
21. Masjid Mukim Keroh, Mengkebang, Kuala Krai
22. Masjid Mukim Kasar, Kubang Gadong, Pasir Mas
23. Masjid Jubli Perak Sultan Ismail Petra, Rantau Panjang, Pasir Mas
24. Masjid Mukim Padang Pak Amat, Pasir Puteh
25. Masjid Mukim Selising, Bukit Jawa, Pasir Puteh
26. Masjid Mukim Batang Merbau, Ulu Kusial, Tanah Merah
27. Masjid Mukim Bukit Bunga, Jedok, Tanah Merah
28. Masjid Mukim Jedok, Jedok, Tanah Merah
29. Masjid Mukim Tepi Sungai, Tanah Merah
30. Masjid Mukim Kampung Galang, Pulai Chondong, Machang
31. Masjid Mukim Ulu Sat, Ulu Sat, Machang
32. Masjid Mukim Ayer Lanas, Jeli
33. Masjid Mukim Gunung Reng, Batu Melintang, Jeli
34. Masjid Mukim Razaleigh, Galas, Gua Musang
35. Masjid Mukim Chiku 2, Chiku, Gua Musang
36. Masjid Mukim Keputeraan Paloh, Chiku, Gua Musang
37. Masjid Mukim Keputeraan Lojing, Sigar, Lojing


Tunggu siasatan, saya masih belum bayar saman – Awie
Oleh HANISAH SELAMAT

11 Mei 2021, 8:32 pm
PETALING JAYA – Penyanyi dan pelakon, Datuk Awie terkilan apabila dikatakan sudah menjelaskan saman berkaitan dakwaan pelanggaran prosedur operasi standard (SOP) pada majlis amal baru-baru ini, sekali gus memberi tanggapan negatif masyarakat.
Katanya, dia juga orang biasa yang perlu menunggu perkembangan siasatan dan tidak mungkin keputusan kes berkenaan sudah diterima sedangkan keterangan kepada pihak polis hanya dibuat malam kelmarin.
“Saya tidak tahu dari mana datangnya sumber yang mendakwa saman sudah dilunaskan. Apabila hal tidak betul diwar-warkan tanpa mendapatkan komen saya, tentu saja semakin mengundang salah faham.
“Tolong jangan memandai-mandai. Saya sudah berikan kerjasama pun dengan bagi keterangan dalam sesi kira-kira dua jam. Segala permintaan pihak berkuasa sudah saya tunaikan. Saya pun orang biasa, kena ikut prosedur.
“Kena tunggu juga perkembangan lanjut. Kalau perlu ke mahkamah, saya akur. Saya cuma mampu berdoa semoga semuanya baik-baik saja. Ini dugaan kecil. Paling penting acara itu ikut SOP ketat sama ada daripada kami selaku penganjur dan hotel sendiri.
“Tetamu istimewa kami iaitu penarik beca yang dijemput juga memakai topeng muka, scan QR kod, ambil suhu dan jaga jarak. Namun video pendek yang diviralkan terus buat orang tuduh kami langgar SOP. Apa pun kerja amal tidak akan saya hentikan,” katanya kepada K! Online.

Terdahulu, Awie atau nama sebenarnya Ahmad Azhar Othman dikecam netizen selepas video berdurasi 40 saat pada majlis amal membabitkan penarik beca disebarkan di laman sosial hingga vokalis Wings itu dipanggil polis memberikan keterangan.
Mengenai penularan video berkenaan dan kecaman, Awie lebih selesa tidak buruk sangka terhadap warga maya sebaliknya yakin kebenaran akan terbukti.“Tidak mengapa (dikecam) sebab mereka disogokkan secebis saja klip daripada keseluruhan kejadian sebenar. Memang saya ada berdiri seketika. Ia disebabkan saya terharu melihat abang-abang penarik beca menyanyikan lagu saya.
“Ramai yang rata-rata pertama kali berjumpa saya malah ada yang mengakui baru merasa diraikan dalam majlis buka puasa di hotel. Sudah tentu saya sebak sampai tak sengaja berdiri.
“Tetapi lepas melihat ada yang nampak cuba mendekati, saya ada sebut ikut SOP, terus masing-masing jaga jarak semula. Bahagian itu tidak ditunjukkan pula. Saya pun tak salahkan mereka (penarik beca),” katanya lagi.
Awie yang sebelum ini aktif membantu golongan memerlukan bersama kelab peminatnya, Sayap Sayap Wings hanya mendoakan kesejahteraan semua pihak termasuk yang terus mengecamnya di laman maya.


14 kes varian South Africa
Oleh SITI A'ISYAH SUKAIMI

11 Mei 2021, 7:16 pm
PUTRAJAYA – Sebanyak 14 lagi kes varian South Africa B.1.351 dikesan hari ini menjadikan jumlah keseluruhan sebanyak 62 kes positif Covid-19 yang melibatkan varian tersebut di negara ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes tersebut, tujuh kes daripada Kluster Kampung Domis di Kelantan, tiga kes kontak rapat kes aktif di Selangor serta satu kes menjangkiti petugas kesihatan di Kelantan.
Menurutnya, selain itu, dua lagi kes dilaporkan di Kedah dan satu kes membabitkan varian tersebut di Negeri Sembilan dalam Kluster Bangkahulu.
“Jadi kebimbangan kita ialah pertambahan varian dan setakat ini, terdapat empat Variant of Concern (VOC) yang membimbangkan iaitu selain varian South Afrika, tiga lagi ialah varian United Kingdom (UK) B.1.1.7, varian India B.1.617.1 dan varian Brazil.
“Bagaimanapun, setakat ini kita tidak dapat lagi mengesan varian Brazil di Malaysia,” katanya pada sidang akhbar di sini hari ini.
Noor Hisham berkata, kewujudan varian tersebut adalah membimbangkan kerana ia boleh menular dengan cepat selain menyebabkan kadar kematian yang tinggi.

“Varian ini semakin merebak dan kita percaya ia telah merebak ke banyak negeri.   Kita harap dengan pelaksanaan Perintah Kawalan Pergerakan (PKP) 3.0, ia dapat mengawal dan mengelakkan jangkitan dalam kalangan rakyat Malaysia,” katanya. -K! ONLINE


Umat Islam sambut Aidilfitri Khamis ini
Oleh MOHD RIDZAUDDIN ROSLAN

11 Mei 2021, 8:32 pm
PETALING JAYA- Sambutan Hari Raya Aidilfitri bagi negeri-negeri seluruh Malaysia telah ditetapkan pada 13 Mei bersamaan hari Khamis ini.
Pengumuman itu dibuat oleh Penyimpan Mohor Besar Raja-Raja, Tan Sri Syed Daniel Syed Ahmad menerusi siaran langsung khas di sebuah stesen televisyen sebentar tadi. -K! ONLINE


Pensyarah makan rasuah RM1,500
Oleh MOHAMAD FAIZAL HASHIM

11 Mei 2021, 8:35 pm
JOHOR BAHRU – Tindakan seorang pensyarah meminta dan menerima rasuah sebanyak RM1,500 daripada lima pelajarnya awal tahun ini membawa padah apabila ditahan Suruhanjaya Pencegahan Rasuah Malaysia (SPRM) Negeri Johor hari ini.
Hasil siasatan yang dijalankan mendapati suspek telah meminta dan menerima wang rasuah sebanyak RM300 daripada setiap orang daripada setiap pelajar di institut tersebut.
Perbuatan itu bagi membolehkan lelaki berusia 29 tahun itu mengubah keputusan ujian subjek Animation 2 – Rigging daripada gagal kepada lulus.
Suspek yang bertugas sebagai seorang pensyarah di sebuah akademi swasta telah ditahan kira-kira pukul 2 petang tadi di Pejabat SPRM Johor bagi membantu siasatan yang sedang dijalankan.
Kes disiasat di bawah Seksyen 16(a) (A) Akta SPRM 2009 yang mana jika sabit kesalahan boleh dikenakan hukuman denda 5 kali nilai suapan atau RM10,000 mana yang tinggi dan penjara tidak melebihi 20 tahun.
Pengarah SPRM Johor, Datuk Azmi Alias ketika dihubungi mengesahkan tangkapan tersebut.-K! ONLINE


Polis nafi kluster Jalan Canning Estate berpunca daripada aktiviti sosial
Oleh ASLIZA MUSA

11 Mei 2021, 7:00 pm
IPOH- Polis menafikan dakwaan tular kononnya Kluster Jalan Canning Estate berpunca daripada seorang warga China yang bekerja sebagai gadis pelayan pelanggan (GRO) di sebuah pusat hiburan di Jalan Canning Estate di sini.
Ketua Polis Perak, Datuk Mior Faridalathrash Wahid berkata, siasatan pihaknya mendapati dakwaan itu tidak benar sebaliknya wanita tersebut berada di Ipoh untuk pulang ke rumahnya di perumahan berhampiran.
“Wanita itu bukan GRO, dia mempunyai kerjaya dan memiliki pasport yang sah serta menjadikan Malaysia sebagai ‘second home’.
“Saya tidak tahu bagaimana cerita ini timbul. Berdasarkan siasatan, wanita itu memang ada balik ke Ipoh tetapi tidak ke pusat hiburan itu,” katanya ketika ditemui selepas meninjau sekatan jalan raya (SJR) di Plaza Tol Ipoh Utara arah selatan berhampiran Jelapang di sini.
Kementerian Kesihatan (KKM) sebelum ini melaporkan kewujudan Kluster Jalan Canning Estate yang juga kluster komuniti di daerah Kinta di mana membabitkan saringan terhadap 60 individu dengan 39 kes dikesan positif.
Penularan wabak itu didakwa berpunca daripada seorang wanita yang berkerja sebagai GRO di mana dia turut dijangkiti Covid-19. -K! ONLINE


SOP PKP kini diseragamkan
Oleh LUQMAN RIDHWAN MOHAMED NOR

11 Mei 2021, 6:12 pm
PETALING JAYA – Mesyuarat teknikal Majlis Keselamatan Negara (MKN) hari ini telah menyeragamkan prosedur operasi standard (SOP) Perintah Kawalan Pergerakan (PKP) yang dilaksanakan di seluruh negara.
Menteri Kanan (Keselamatan), Datuk Seri Ismail Sabri Yaakob berkata, penyeragaman SOP itu dilakukan bagi mengelakkan kekeliruan dalam kalangan masyarakat ekoran wujudnya pelbagai bentuk PKP seperti PKP Bersyarat dan PKP Pemulihan.
“Sekarang ini kita buat keputusan hanya satu standard SOP untuk seluruh negara yang melibatkan seluruh kementerian,” katanya pada sidang akhbar khas hari ini.
Beliau berkata, antara perkara diseragamkan termasuklah SOP mengenai aktiviti-aktiviti yang dibenarkan di kawasan PKP, kebenaran beroperasi dan pergerakan bagi perkhidmatan awam dan swasta serta protokol kesihatan umum.
Katanya, senarai lengkap SOP berkaitan kementerian-kementerian dan maklumat lanjut mengenainya akan dikeluarkan di laman web masing-masing manakala SOP umum boleh dilihat di laman web MKN. – K! ONLINE


76 unit kasut tiruan Nike dan Adidas dirampas
Oleh NUR SHARIEZA ISMAIL

11 Mei 2021, 6:22 pm
SEPANG – Sejumlah 76 unit kasut disyaki tiruan jenama Nike dan Adidas dirampas pihak berkuasa di Bay Pemeriksaan Rapi Penguatkuasaan Kastam, Lapangan Terbang Antarabangsa Kuala Lumpur (KLIA) di sini hari ini.
Rampasan tersebut telah dilakukan sepasukan pegawai penguat kuasa KPDNHEP cawangan Sepang dengan kerjasama Jabatan Kastam Diraja Malaysia (JKDM) setelah menerima satu serahan kes melibatkan pencabulan hak harta intelek.
Pengarah Pejabat KPDNHEP Negeri Selangor, Muhammad Zikril Azan Abdullah berkata, siasatan mendapati kedua-dua jenama kasut tersebut disyaki dipakaikan cap dagangan berdaftar dengan salah melibatkan nilai rampasan keseluruhan berjumlah RM 19,000.
“KPDNHEP memandang serius perkara ini dan tidak akan berkompromi dengan mana-mana individu atau peniaga yang terlibat menawarkan penjualan barang tiruan,” katanya dalam satu kenyataan di sini hari ini.
Beliau berkata, sehubungan itu, kes akan disiasat di bawah Seksyen 102 (1)(a) Akta Cap Dagangan 2019 iaitu mengimport atau menjual ke dalam Malaysia bagi maksud perdagangan barang-barang yang suatu cap dagangan berdaftar dipakaikan dengan salah.
“Jika disabitkan kesalahan seseorang boleh didenda tidak tidak melebihi RM10,000 bagi setiap barang yang dipakaikan dengan salah cap dagangan berdaftar atau penjara tidak melebihi tiga tahun atau kedua-duanya sekali.

“Bagi kesalahan kedua atau berikutnya, didenda tidak melebihi RM 20,000 atau dipenjarakan tidak melebihi 5 tahun atau kedua-duanya.
“Manakala bagi pertubuhan perbadanan boleh didenda tidak melebihi RM15,000 bagi setiap barang yang dipakaikan dengan salah cap dagangan berdaftar dan bagi kesalahan yang kedua atau berikutnya didenda tidak melebihi RM30,000,” katanya. -K! ONLINE


Perkasakan pemimpin sebelum UMNO kembali terajui negara
Oleh LUQMAN RIDHWAN MOHAMED NOR

11 Mei 2021, 5:27 pm
PETALING JAYA – Presiden UMNO, Datuk Seri Ahmad Zahid Hamidi menyeru ahli-ahli ahli parti berkenaan agar memperkasakan barisan pemimpin-pemimpin mereka termasuklah golongan pelapis.
Jelas beliau, agenda tersebut perlu dilakukan bagi memastikan wujudnya kesinambungan apabila UMNO kembali ‘menakhodai’ pemerintahan negara ini satu hari nanti.
“Kita harap apa juga yang akan kita lakukan, mesti kita bersatu hati. UMNO adalah parti paling dipercayai.
“Manifesto atau Aku Janji kita tidak pernah dimungkiri dan Insya-Allah ini jugalah yang kita akan perjuangkan, yang kita akan sama-sama teruskan sempena dengan perayaan 75 tahun ini,” katanya hari ini.
Beliau berkata demikian menerusi rakaman video bagi meraikan sambutan ulang tahun ke-75 UMNO hari ini.
Pada masa sama, Ahmad Zahid mengucapkan selamat ulang tahun yang ke-75 kepada semua ahli UMNO tidak kira sama ada di peringkat akar umbi, cawangan, bahagian dan nasional.

“Tidak lupa juga kepada pendiri bangsa, tokoh-tokoh UMNO yang telah pergi meninggalkan kita.
“Terlalu banyak jasa mereka sehingga UMNO masih boleh bertahan hingga sekarang dengan pelbagai fitnah dan menhan yang kita lalui,” katanya. – K! ONLINE


Filem pendek ‘Baju Siapa’ penyeri Aidilfitri
Oleh IZZATUL ‘AIN AZMAN

11 Mei 2021, 5:53 pm
PETALING JAYA – Sempena Aidilfitri yang bakal menjelma tidak lama lagi pengeluar kereta terlaris di Malaysia, Perodua kembali dengan iklan mencuit hati berjudul ‘Baju Siapa’.
Menggunakan tema keindahan silaturahim, Perodua berusaha menyelami makna di sebalik kesungguhan berbudi kepada insan yang tidak dikenali selain keluarga atau sanak-saudara.
Perodua dalam satu kenyataan berkata, naskhah tersebut mengisahkan bisnes dobi keluarga, Kedai Dobi d’Cuci yang komited serta prihatin dalam memberi khidmat terbaik untuk pelanggan mereka, sekali gus mencerminkan nilai-nilai Perodua #WeGoBeyond.
“Jalan cerita filem ini disampaikan oleh Salmah iaitu anak kepada pasangan pengusaha Kedai Dobi d’Cuci yang amat sibuk menyiapkan cucian pelanggan.
“Namun, sikap dedikasi keluarga itu terserlah apabila mereka menyedari terdapat sepasang pakaian yang tidak dituntut dan pada penghujung filem, penonton dapat menyingkap cerita sebenar di sebalik ‘Baju Siapa’.
Jalan cerita filem ini disampaikan oleh Salmah iaitu anak kepada pasangan pengusaha Kedai Dobi d’Cuci.
Idea iklan tersebut tampil berbeza kerana mengetengahkan aktiviti perniagaan dobi di kawasan kejiranan dengan muzik latarnya diinspirasikan daripada lagu era 70-an hingga 80-an selain turut mendapat penataan vokal dan bunyi-bunyian unik yang antaranya terhasil dari putaran mesin basuh.

Filem pendek hasil kolaborasi antara Spin Communications dan Passion Multimedia Sdn. Bhd. itu tampil pada waktu yang tepat pada musim perayaan kali ini memandangkan ramai di antara kita yang berada jauh dari kampung halaman.
Justeru, ‘Baju Siapa’ dapat menyuntik kesedaran kepada penonton bahawa jiran tetangga ibarat keluarga terdekat pada masa yang sama mengajak penonton meneladani sikap berbudi tanpa mengira waktu demi berkongsi keriangan.
‘Baju Siapa’ boleh ditonton di semua laman media sosial Perodua dengan tayangan berdurasi 90 saat di semua stesen televisyen utama bermula 13 Mei ini. – K! ONLINE.


3,973 kes baharu, 22 kematian direkod
Oleh SITI A'ISYAH SUKAIMI

11 Mei 2021, 6:02 pm
PUTRAJAYA – Sebanyak 3,973 kes baharu dilaporkan hari ini menjadikan jumlah kes positif Covid-19 mencecah 448,457 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 3,968 kes penularan tempatan dan lima kes import, manakala kes aktif kebolehjangkitan sebanyak 38,499 kes.
“Terdapat 22 kes kematian dilaporkan menjadikan sebanyak 1,722 kes kematian Covid-19 di Malaysia.
“Selain itu, 2,848 kes sembuh direkodkan dan jumlah kumulatif kes sembuh sepenuhnya daripada Covid-19 sebanyak 408,236 kes,” katanya pada sidang akhbar di sini hari ini.
Ujarnya lagi, terdapat 453 kes positif sedang dirawat di Unit Rawatan Rapi dengan 224 kes memerlukan bantuan pernafasan.  -K!ONLINE


7 maut insiden tanah runtuh Sumatera Barat
Oleh KOSMO!

11 Mei 2021, 5:54 pm
JAKARTA – Sekurang-kurangnya tujuh maut dan seorang dilaporkan hilang dalam kejadian tanah runtuh di lombong emas Indonesia, kata pihak berkuasa tempatan hari ini.
Menurut Ketua Jabatan Kecemasan Indonesia, Fikri, punca insiden dipercayai akibat hujan lebat yang menenggelamkan lombong berlumpur di Kabupaten Solok Selatan, Sumatera Barat.
“Setakat ini, sekurang-kurangnya tujuh individu maut manakala seorang lagi maut akibat tanah runtuh yang berlaku di Sumatera Barat,” demikian menurut kenyataan jabatan tersebut.
Penyelamat berjaya menyelamatkan sembilan orang yang terselamat dari lumpur dan meneruskan usaha menyelamat dengan menggali kawasan tersebut untuk mencari mangsa yang masih hilang.
“Pada mulanya, pasukan penyelamat berdepan kesulitan untuk memindahkan mangsa ke kenderaan penyelamat kerana keadaan geografi lokasi itu sangat mencabar,” kata Fikri.
Bagaimanapun, kesemua mangsa akhirnya berjaya dikejarkan ke hospital untuk mendapatkan rawatan kecemasan.

Bencana itu berlaku hanya dua minggu selepas tanah runtuh lain melanda projek tenaga air Batang Toru yang disokong oleh China di Sumatera Utara, megorbankan 10 mangsa.
Tiga orang dilaporkan masih hilang ketika pasukan penyelamat mengakhiri pencarian mereka minggu lalu.
Tanah runtuh dan banjir kilat adalah perkara biasa di Indonesia semasa musim hujan. – AFP


Tradisi mantai diteruskan ikut SOP
Oleh NOR SHAFAWATI YUP

11 Mei 2021, 5:37 pm
SEREMBAN – Aktiviti ‘mantai’ yang menjadi tradisi masyarakat Negeri Sembilan tetap meriah walaupun Hari Raya Aidilfitri tahun ini disambut sederhana berikutan pelaksanaan Perintah Kawalan Pergerakan (PKP) di seluruh negara.
Tinjauan di sekitar Seremban mendapati Mantai berlangsung mengikut prosedur operasi standard (SOP) dan terdapat aktiviti menjual daging ternakan khususnya lembu dan kerbau di lokasi tumpuan ramai atau di tepi jalan.
Seorang peniaga daging, Mohd. Hazli Othman dari Temiang, 41, berkata, walaupun dalam PKP, sambutan mantai tahun ini amat menggalakkan dan orang ramai tidak melepaskan peluang membeli daging segar untuk memasak juadah Hari Raya Aidilfitri.
“Mantai tahun ini berlangsung selama tiga hari bermula Ahad lalu sehingga hari ini dan saya telah menyediakan 27 ekor lembu untuk memenuhi permintaan pelanggan.
“Walaupun harga bagi daging pejal lembu agak tinggi RM40 per kilogram berikutan harga daripada pembekal juga tinggi tetapi pelanggan faham dan mereka tetap berpuasa hati kerana kualiti daging segar yang ditawarkan,” katanya ketika ditemui di gerainya di Sikamat di sini semalam.
Dalam pada itu, Mohd. Hazli memberitahu, tahun ini sedikit berbeza apabila kebanyakan pelanggan membuat tempahan awal bagi mengelak mereka bersesak-sesak membeli daging di gerai kami.

Bagi seorang pelanggan, Mohammed Nizar Mohammed Hafidz, 35, dia mula beratur untuk membeli daging selepas Solat Subuh bagi mengelakkan kesesakan dan beratur panjang.
“Alhamdulillah awal pagi tadi orang belum ramai dan saya dapat mebeli daging lembu segar serta tulang rusuk untuk juadah raya.
“Mantai yang tradisi masyarakat di sini tetap diteruskan walaupun kita tidk dapat rentas negeri dan daerah untuk pulang ke kampung,” katanya. -K! ONLINE


‘Saya ambil tanggungjawab jika ada pelanggaran SOP’ – KSN
Oleh MOHD. HUSNI MOHD. NOOR

11 Mei 2021, 5:46 pm
PUTRAJAYA – “Saya mengambil tanggungjawab tentang perkara ini sekiranya terdapat pelanggaran kepada pematuhan prosedur operasi standard (SOP) yang sedang berkuat kuasa,” kata Ketua Setiausaha Negara, Tan Sri Mohd. Zuki Ali.
Penjelasan diberikan Mohd. Zuki itu adalah berhubung sesi ringkas pemberian sumbangan Hari Raya Persatuan Suri dan Anggota Wanita Perkhidmatan Awam Malaysia (Puspanita) yang didakwa melanggar SOP.
Mohd. Zuki berkata, sesi itu diadakan pada hari ini iaitu sehari sebelum penguatkuasaan Perintah Kawalan Pergerakan (PKP) di seluruh negara yang akan bermula esok.
“Untuk makluman, Putrajaya adalah wilayah di bawah penguatkuasaan PKP Pemulihan (PKPP)
di mana penganjuran majlis sosial dibenarkan dengan pematuhan SOP yang ketat.
“Sesi ringkas secara simbolik ini adalah sesi pemberian sumbangan saya selaku penasihat Puspanita kepada staf Puspanita seramai sembilan orang yang berlangsung selama 10 minit,” katanya.
Katanya, pihak penganjur juga telahpun dimaklumkan berkaitan perkara ini dan tindakan sewajarnya akan dilaksanakan.

Semalam, kerajaan mengumumkan pelaksanaan PKP 3.0 bermula esok hingga 7 Jun ini susulan trend peningkatan kes positif Covid-19 di seluruh negara.
PKP3.0 menetapkan bahawa semua bentuk perhimpunan sosial termasuk kenduri-kendara, majlis perkahwinan dan pertunangan, majlis doa selamat dan tahlil, majlis makan malam, majlis sambutan hari jadi serta majlis rasmi kerajaan dan swasta adalah dilarang. -K! ONLINE


Lelaki menyamar polis diberkas
11 Mei 2021, 5:34 pm
PETALING JAYA – Polis merampas sepucuk pistol tiruan daripada seorang lelaki selepas suspek dilihat dalam keadaan mencurigakan di kawasan pangsapuri kos rendah di Jalan Seri Sentosa, Kuala Lumpur hari ini.
Ketua Polis Daerah Brickfields Asisten Komisioner Anuar Omar berkata, rampasan dilakukan sepasukan polis dari Balai Polis Petaling ketika membuat rondaan di kawasan berkenaan sekitar pukul 2.40 pagi.
“Ketika rondaan, polis telah ternampak sebuah kereta jenis Perodua Axia dalam keadaan yang mencurigakan lalu mendekati kenderaan tersebut.
“Hasil pemeriksaan ke dalam kenderaan yang dinaiki suspek itu telah menjumpai pelbagai barangan mencurigakan termasuk sepucuk pistol tiruan yang disyaki digunakan untuk kegiatan jenayah,” ujarnya dalam kenyataan hari ini.
Jelasnya, khuatir dengan penemuan itu, polis menahan suspek yang merupakan warga tempatan berumur 52 tahun.
“Beberapa barangan lain turut dirampas, antaranya satu butir menyerupai peluru (diletakkan di dalam pistol), kasut, topi, beg silang, sehelai jaket berwarna hitam bertulis Resort World Genting dan kad penama bertulis Asisten Superintendan (ASP) Ng Thean Leng.

“Semakan mendapati suspek mempunyai satu rekod jenayah lampau dan suspek direman selama empat hari bermula hari ini hingga Jumaat ini,” ujarnya.
Katanya, kes disiasat di bawah Seksyen 36(1) Akta Senjata 1960 kerana memiliki sepucuk pistol tiruan dan barangan yang disyaki digunakan untuk tujuan melakukan jenayah. – K! ONLINE


Kertas siasatan Neelofa diserah kepada Peguam Negara
Oleh NOR SHAFAWATI YUP

11 Mei 2021, 5:21 pm
SEREMBAN – Polis telah menyerahkan kertas siasatan melibatkan selebriti popular, Noor Neelofa Mohd. Noor atau Neelofa dan suaminya yang didakwa melanggar prosedur operasi standard (SOP) dengan merentas negeri ke Pusat Perniagaan Nilai 3 kepada Pejabat Peguam Negara hari ini
Ketua Polis Daerah Nilai, Superitenden Mohd. Fazley Ab. Rahman berkata, kertas siasatan itu dihantar selepas pihak polis telah memperkemas dan melengkapkan siasatan kes terbabit.
“Kertas siasatan kes ini telah kita rujuk kepada Pejabat Peguam Negara di Putrajaya hari ini,” katanya ketika dihubungi Kosmo! di sini semalam.
Sebelum ini, Mohd. Fazley memberitahu,
siasatan dijalankan memandangkan isu gambar dan video melibatkan Neelofa dan suaminya pendakwah bebas, Muhammad Haris Mohd. Ismail itu melanggar SOP sepanjang Perintah Kawalan Pergetakan Bersyarat (PKPB).
Pada 4 Mei lalu, Neelofa dan Muhammad Haris dipanggil ke Ibu pejabat Polis Daerah (IPD) Nilai bagi memberi keterangan selama empat jam berkaitan penularan gambar dan video mereka berada di sebuah premis menjual permaidani di Pusat Perniagaan Nilai 3 pada 2 Mei 2021 (Ahad).
Turut diambil keterangan ialah pemilik premis serta pembantu kedai karpet tersebut.

Neelofa sekali lagi menjadi bualan hangat netizen selepas didakwa merentas negeri ke Nilai 3, Negeri Sembilan untuk membeli karpet dan netizen mempersoalkan bagaimana dia boleh nerentas negeri semata-mata untuk membeli barang perhiasan rumah.
Perkara tersebut mula menjadi bualan selepas Neelofa memuat naik sekeping foto dan video dalam InstaStorynya yang memaparkan dia dan suami berada di sebuah kedai karpet.
Dalam video yang dikongsi juga, dia dilihat merakam seorang pekerja dan turut mempromosikan kedai tersebut yang terletak di Nilai 3.
Siasatan sebelum ini dijalankan di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342), Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan Kawalan Pergerakan) dan Seksyen 233 Akta Komunikasi dan Multimedia 1998. -K! ONLINE


Noor Hisham sepatutnya jadi jurucakap tunggal
Oleh IZZATUL ‘AIN AZMAN

11 Mei 2021, 4:52 pm
PETALING JAYA – Ketua Pengarah Kesihatan, Tan Sri Dr. Noor Hisham Abdullah sepatutnya menjadi jurucakap tunggal dan diberikan kuasa untuk menasihati kerajaan dalam mesyuarat bersama Majlis Keselamatan Negara (MKN) yang dipengerusikan Perdana Menteri.
Presiden Persatuan Pengguna Melayu Malaysia, Leftenan Kolonel (B) Che Hassan Che Johan berkata, dalam hal ini Ketua Pengarah Kesihatan sepatutnya berfikiran lebih terbuka untuk mendapatkan pandangan daripada pihak yang lain.
“Kerajaan jangan mengambil langkah mudah seperti Perintah Kawalan Pergerakan Bersyarat (PKPB), Perintah Kawalan Pergerakan Diperketatkan (PKPD) dan Perintah Kawalan Pergerakan Pemulihan (PKPP) di negeri dan juga daerah lain,” katanya dalam kenyataan akhbar di sini hari ini.
Tambah Che Hassan, sektor ekonomi sepatutnya dibenarkan beroperasi dengan prosedur operasi standard (SOP) yang lebih ketat bagi membendung penularan Covid-19.
Beliau berkata, masyarakat haru sentiasa berwaspada dengan bahaya penularan wabak dan akibatnya serta tidak hanya berharap kepada kerajaan untuk memantau keadaan semasa.
“Jangan ada terma ‘pilih kasih’ kerana penularan virus ini tidak membezakan antara ahli politik, golongan kenamaan mahupun orang biasa dan paling penting program vaksinasi perlu dilakukan dengan lebih cepat dan sistematik,” jelasnya. – K! ONLINE.